text:
Oo kabaaru kam, ɓurata weltaade e mum fof ko yimɓe dowri, woni wonɓe e nokkuuji ɗo kuuraa alaa. Ko woni ɗuum ? Ko suka debbo gooto, jahroowo e duuɓi 18 fat, yiyti feere yaawnde carsugol batiraaji. Ko feere yaawnde, yaawnde no feewi, sibu so batiri portaabal maa gasii, aɗa waawi sarsude mo e nder feccere hojom, woni leƴƴanɗe capanɗe tati fat !
Oo kabaaru kam, ɓurata weltaade e mum fof ko yimɓe dowri, woni wonɓe e nokkuuji ɗo kuuraa alaa. Ko woni ɗuum ? Ko suka debbo gooto, jahroowo e duuɓi 18 fat, yiyti feere yaawnde carsugol batiraaji. Ko feere yaawnde, yaawnde no feewi, sibu so batiri portaabal maa gasii, aɗa waawi sarsude mo e nder feccere hojom, woni leƴƴanɗe capanɗe tati fat !
Wayi tan, kono seŋde ɗum, daroo fooƴtoo seeɗa, tawa o hewii. Feere ndee kadi ina ɓeyda njuuteendi balɗe batiraaji ɗii. Ndeen, neɗɗo ina waawnoo sarsude batiri mum laabi 1 000, kono heewaani diwde ɗoon, o maaya. Ndeeɗoo feere noon, batiri ina sarsoo heen laabi 10 000, tawa mayaani.
Suka debbo jiytuɗo feere ndee wiyetee ko Eesha Khare, ko o sanɗa janngoowo to Amerik. O heɓii njeenaari 50 000 dolaar (fotde 15 miliyoŋ ugiyya) ngam jokkirde jaŋde makko, kono haaɗaani ɗoon tan, sibu sosiyateeji mawɗi karallaagal, ko wayi no Google, ngoni ko e ƴamde mo, mbele amo jaɓa gollodaade e mum en.
FƁ


c: text/html

text:
Hannde 20/01/2017, Donald TRUMP, laamɗo keso Dowlaaji Amerik Dentuɗi ƴettata golle. Ɗum noon, kolliten banndiraaɓe ɓee, holi kanko.
Donald Trump
Donald Trump, jibinaa ko ñalnde 14 sulyee 1946 to New York. Ko o julanke mawɗo. Kanko wonata hoorejo 45ɓo Dental Dowlaaji Amerik caggal nde « wootooɓe mawɓe » teeŋtini ɗum nder woote mum en ñalnde 19 desaambar 2016. O ƴettoyta golle ko ñalnde 20 saawiyee 2017. Ko o taanum wiyeteeɓe Frederick Trump e Elizabeth Christ Trump, ummoriiɓe Almaañ. Baaba makko wiyetee ko Fred Trump, ko golloowo e ndiiñiindi (immobilier), coso gollirde wiyeteende Elizabeth Trump & Son ɗo o gollotoo gila omo woni sanɗa njulaagu to jaaɓihaaɗtirde Pennsylvanie. Nde o joofni jaŋde o heɓti gardagol gollirde ndee, o innitiri ɗum “The Trump Organization”. Ko e ɗeen golle o mahi dañal makko e innde makko kam e kuɓeeje mawɗe ɗe yoga e mum ngoni nder New York, ko wayi no Trump Tower. O golliima kadi e teleeji hakkunde 2004 e 2015. O mahi TRUMP Tower ko e hitaande 1983. Oon sahaa kayre wonnoo hoɗorde ɓurnde mawnude e winndere ndee. O mahii goɗɗe caggal ɗuum : Trump Tower to Chicago e 2009, Trump Palace Condominiums to New York, Trump Taj Mahal to Atlantic City, Trump Las Vegas. Omo yiɗnoo mahtaade kuɓeeje World Trade Center ɗe ownooɓe njandinnoo ñalnde 11 settaambar 2001.
Kono daraja ɓuri iwrude mo ko e deftere nde o winndunoo e hitaande 1987 tiitoriinde Trump: The Art of the Deal, ɗo o hollitta hoore makko, nde nganndu-ɗaa duuɓi 13 woni hoore defte ɓurɗe horsineede. O yeyii e mayre miliyoŋ tumbitere.
E kitaale 1990 o feeñii e filmuuji simemaa keewɗi, ko wayi no Maman, j’ai encore raté l’avion, Ghosts Can’t Do It, Les Chenapans, kam e filmuuji tele, yeru Le Prince de Bel-Air, Une nounou d’enfer, Sex and the City. Tuggi 2004 noon o wonii jirwinoowo teleeji, yeru omo joginoo yeewtere wiyeteende The Apprentice nde nganndu-ɗaa heɓii daraja mawɗo e leydi hee, sabu makko wonde neɗɗo jalnoowo. Itti mo heen ko gongol makko kanndidaa e woote garwaniije hooreleydaagu.
E hitaande 2005 o sosi duɗal toowngal heblo ko faati e ndiiñiindi. Ngaal duɗal golliima haa 2010, kono huunde e sanɗaaji mum ko nawɓe mo ñaawoore e hitaande 2013 ( Ñalnde 18/11/2016 o fellitii yoɓɗe 25 miliyoŋ dolaar ngam maslahaa mo o wiynoo o jaɓataa abada nde o yiylotoo laamu ndee.) Oon doosiyee jeyanoo ko e doosiyeeji makko keewɗi dogooji ɗi nguddaaka tawa (ina wiyee ɗi njettiima 75), ɗi o waawi noddireede ñaawoore ɗoo e makko jooɗaade e jappeere laamu hee.
TRUMP ina horsini fijirde wiyeteende GOLF nde o ardii walla o yuɓɓini kewuuji mum keewɗi, o jogii heen boowe keewɗe, o faggii heen kadi jawdi keewndi. Innde TRUMP ndee e hoore mum ko innde njulaagu (marque) latiiji, karwatuuji, matelaaji ekn, jibinannde mo ngalu njonngu, sibu, e hitaande 2014 ndee tan, o dañii heen fotde miliyoŋaaji sappo dolaar njoldi. Jaaynde Forbes millii ngalu makko, e hitaande 2015 ndee, e 4,5 miliyaar dolaar, woni 113ɓo e nder ameriknaaɓe ɓurɓe alɗude.
To bannge politik, o idorii ko wonde demokaraat hade makko reftaade Ronald Reagan e naatde tigi rigi politik e hitaande 1987. Daraja makko to binndol defte addanii mo miijaade yahdude e Oprah Winfrey e woote garwaniije heerto Ripobilikee en e hitaande 1988, kono, ndeen, ko George H. W. Bush fooli. O yalti parti oo e hitaande 1999, o fayi e partiyel goɗngel ngam etaade birgirde toon laamu e hitaande 2000, kono o haayti sibu ɓeeyno rokki mo tan ko 7% e woote gardagol leydi so mbaɗii. Hakkunde 2001 e 2009 (e laamu Bush mo o luulndinoo) o faati e Demokaraat en kadi. E hitaande 2008 ndee, omo jeyaa e difiiɓe kampaañ Hilari Clinton. E hitaande 2009 o ruttii e Ripobilik en… E 2012, o walliti Mitt Romney… Ñalnde 16 suwee 2015 o saakti yiɗde makko fooɗanaade laamu ngam « Make America Great Again! » woni “Ndokkiten Amerik mawneeki mum kadi”, konngol ngol Ronald Reagan huutorinoo. O fuɗɗorii kampaañ makko ko haala kaaɓniika, haala ooyoowo, mo yiɗaa hoɓɓe e leydi mum, e takkude laamu Meksik neldude warkoyeeɓe e Dental Leyɗe Amerik walla haalde rewɓe konngi coofɗi, maa wiyde ina uddana juulɓe keeri Amerik. O innitorii daɗndoowo Amerik e deestaare sabu wonde ardiiɓe ɗum ɓee yimɓe yeenaaɓe e ñiŋde sifaa no woote mbaɗirtee e Amerik nii e wiyde ko woote ɗe tuugaaki e nuunɗal.
Ɗoo, eɗen mbaawi wiyde ma a taw o haalii goonga, “wonde woote Amerik ngonaa nuunɗuɗe”, sibu ko kanko hawi kono Hilari Clinton ina ɓuri mo daaɗe 638 750. Ko e Amerik tan ko wayi nii yiyetee, ɓurde heewde daaɗe kono hawee. Ko wayi nii alaa nde meeɗi waɗde so wonaa e kitaale 1824, 1876, 1888 e 2000. Caggal Ronald Reagan (duuɓi 73 e woote 1984), ko Donald Trump (duuɓi 70) e Hilari Clinton (duuɓi 69) ngoni kanndidaaji ɓurɗi heewde duuɓi e woote gardagol Amerik. TRUMP woni ɓurɗo heewde duuɓi mo Ameriknaaɓe toɗɗii e manndaa gadano yo ardo Amerik. Ñalnde 13 noowammbar 2016 o habrii wonde o yaafiima njoɓdi makko hooreejo leydi (400 000 dolaar hitaande kala), kono laawol ina waɗɗini e makko jaɓde dolaar gooto.
Bookara Aamadu Bah

robotstxt: allowed

filter: keep


text:
Ñalnde 20 settaambar 2014 Fedde artiraaɓe ummoraade Senegaal (UNRMS : Union Nationale des Rapatriés Mauritaniens du Sénégal) yaltinii bayyinaango ina hollita heen ngonka mooliiɓe artiraaɓe. So oɗon ciftora, kamɓe ndeeɗoo fedde, ɓe njuɓɓiniino seppo, ɓe njahri koyɗe gila Ɓoggee haa Nuwaasoot.
Nde ɓe njettii e laamorgo leydi hee, laamu nguu salii ɓe naata wuro. Caggal ɗum, tuufii ɓe, werlii e maɓɓe, kamɓe e arnooɓe jaɓɓaade ɓee, gerenaaduuji, woni jaɓɓii ɓe jaɓɓungal ɓurngal soofde. Ko ñalnde 4 mee 2014 wonnoo. Hooreejo leydi oo kadi salii yiyde ɓe haa yoori kos, tawi noon, ɗo damal galle mum ɗoo, alaa mo jaɓɓaaki ɗoon… Caggal ɗuum, ɓe ndefti e oon aɓe ɗaɓɓa yiyde ɗum, kam fof e hollude yiɗaa yiyde ɓe. Wiyaama o rokkii ɓe aadi « cili ɗiɗi », kono hay ɗum ne laataaki. Ko laaɓi heen tan, ko Eeleega o jogori fottoyde e nulaaɓe maɓɓe, ummitiiɓe Nuwaasoot, nduttii to umminoo too. Toon o fodani ɓe huunde fof ! Kamɓe ne, haa hannde dey aɓe njaakorii, ngolɗoo kam, ma o waɗ ko o wiynoo… Ko e saanga kampaan woote wonnoo.
Jooni, artiraaɓe ɓee ɗamtindiima. E bayyinaango maɓɓe hee, ɓe kollitii alaa ko ɓe njiyi tawo, ko kamɓe mbinndi :
————–
« Bayyinaango jaaynde
Dental moolinooɓe Sengaal artiranooɓe, no hollitirnoo e seppo yamyamo yuɓɓinnoo ngam jokkondirde e ardiiɓe leydi ndii mbele denndaangal caɗeele artiranooɓe ina ñawndee, ina siftina geɗe garooje ɗee : Caggal pottital nulaaɓe Fedde artiraaɓe mbaɗdunoo e hooreejo leydi oo ñalnde 18 mee 2014 to Eeleega, oon huninooma ñawndude caɗeele maɓɓe ngam ittude ɓe e ngonka ɓe ngoytotoo ko ɓooyi kaa, fedde ndee teskiima, haa e oo ñalawma, alaa heen fof ko waɗaa.
Fedde ndee ina joginoo yaakaare mawnde caggal ndeeɗoo joɗnde, caggal nde seppo yuɓɓinnoo saraa, e nde yuɓɓini yeewtere ngam hollitde winndere ndee denndaangal hujjaaji mum.
Ina jeyanoo heen, e fawaade e nanondiral hakkunde Muritani e Senegaal e HCR :
– Dokkitgol artiraaɓe ɓee kala kaayitaaji mum en etaasiwil
– Rokkitde foksineeruuji laamu hakke mum en ;
– Lomtinande loranooɓe ɓee (leyɗe e jawdi ngoɗndi mbaasnoo),
– Soɗtude artiraaɓe ɓee e nguurndam leydi ndii, tawa ina rewindoo ɗum.
Ɗii sarɗiiji ina ngoɗɗi huuɓneede sibu hay ko fuɗɗanoo heen koo ne, yahdii e henndu podooje woote. Fedde ndee ina hollita wonde waawaa jokkude e jaɓde kaa ngonka e wuurde e jaynge, e koyeera e nder ngenndi mum.
Maa min ummano waɗde golle e nder leydi ndii e caggal mayri mbele artiraaɓe ɓee ina heɓta hakkeeji mum en, wondude e kellifuya.
UNRMS hollitiino mawɗo leydi oo haa laaɓti wonde alaa mbaadi politik. Hujjaaji maɓɓe kadi ko seede majjum. Ngonka artiraaɓe ɓee e nder tuddule hee ina ɓeydoo ñalnde kala bonde sabu ŋakkeende toɓo e waasde walleede, kam e pusgol ANAIR. Kaaɗoo ngonka ina foti addande mawɗo leydi oo teskaade hujjaaji maɓɓe ɗii ko ɓuri yaawde.
UNRMS ina werloo noddaango feewde e pelle jojjanɗe aadee, e faawde e winndere ndee kala njoorto mbele ɓe mballitaa, Muritaninaaɓe moolinooɓe to Senegaal artiraaɓe, kam e loranooɓe e kewkewe 1989 njalta e kaa ngonka mbonka.
Nuwaasoot, ñalnde 20 settaambar »
Wonaa ngolɗoo ɓe puɗɗii woytaade baasgol ɗooftaade podooje. Eɗen ciftora, ɓe ceppiino ñalnde 9 saawiyee 2012 e nder wuro Nuwaasoot, ɓe njahi haa asaambele, ngam ɗaɓɓude e laamu nguu nde ɗooftotoo e podooje mum. Ko ndeen ɓe mbinndunoo e leppi ɓe mbeeynunoo « Artiraaɓe puuntaama. Hol to hakkeeji amen e ɓiyleydaagu ngoni ? Ndaw fenaande e ngol binnditagol! Lomtinee hakkeeji amen joolaaɗi, e jawɗeele amen teettaaɗe! Ndokkitee min leyɗeele amen ! Kormo-ɗee ɓiyleydaagu amen ! »
Eɗen mbaawi wiyde waɗde, laamu ko ko ɓooyi waɗande ɓe podooje ɗe huuɓnataa, kamɓe ne, ko ɓe woowɓe fuunteede !
Bookara Aamadu Bah


text:
Ñalnde 14 e 15 feebariyee 2015, Baaba Maal mawninii maanditaare duuɓi 30 goodal Daande Leñol e nder Nuwaasot, tawi ko e teddungal Mohammed wul Abdel Asiis, hooreejo leydi ndii.
Nii woni ardorde Diɗɗal ngal suɓiima fuɗɗoraade leydi Muritani ngam yoɓde diminna e ruttude teddungal fayde e ɓesngu leydi ndii fof e kuuɓal, ɓiɓɓe fulɓe e keertal.
Ko maa Muritani ɓenna nde leyɗeele keddiiɗe ɗee ndewa heen, ko wayi no leyɗeele Afrik Santaraal (Afrique Centrale) e leyɗeele Orop. Daande Leñol waɗtindortoo ko leydi Senegaal heedde maayirɗe hitaande ndee. Ɗum firti ko hitaande ndee fof, diɗɗal ngal wonata ko e geɗe maanditaare ndee. Leydi njontaandi fof noon, e wiyde Daande Leñol, ko mawɗo ndiin leydi rokketee teddungal maanditaare ndee.
Nii woni Umaar Wad, keedo kalfinaaɗo fiyakuuji Daande Leñol ummii Ndakaaru, ari Nuwaasot ngam heblude no ñalɗi ɗii potata tammboreede. O jokkondiri e won e pelle e won e yimɓe teelɗuɓe ko wayi no Fedde Ɓamtaare Daande Leñol e Fedde Tijjaani Aan, ɓamti Leñol e Fedde Haɓɓere Giɗli Rewɓe Bagodin. Ardinaa goomu njuɓɓudi nguu ko Sammba Neene Sal.
Umaar Wad ɗacciri ɓe golle ɗee, ruttitii Senegaal haa ñalnde 8 walla 9 lewru colte, arti kadi ngam ƴeewtaade ɗo geɗe ɗee njahrata e ngam heɓɓitaade heen ɗo waɗi lohre ko adii nde maanditaare ndee yettotoo.
Ñalnde alkamisa 12 colte, Baaba Maal naati Nuwaasot heedde 18w50hojom. Njaɓɓii mo to Boowal laaɗe diwooje Nuwaasot ko terɗe goomu njuɓɓudi maanditaare ndee, e sehilaaɓe makko heeriiɓe. Jamaanu keddiingu nguu sabboyii mo ko Otel Tufeyla, nokku ɗo o aadorii jippaade ɗoo. Aduna nootitiima e garal ngal haa dingiral Otel oo ɓitti. Hay mo tawtoraaka ngooɗoo futuro ena fota anndude no ñaantungal e coftal e weltaare arnooɓe jaɓɓaade mo ɓee potata siforaade, hay so tawii kuɗol men rewaani heen.
Ñalnde aljumaa 13 feebariyee, Baaba Maal dawri ko rokkirde ballal kaɓirɗe janngirɗe feewde e sukaaɓe janngooɓe to Duɗal 4 to Sebka, caggal nde o juutnii e nafoore jaŋde, teeŋti e jaŋde ɓiɓɓe rewɓe. Heɓi ballal ngal ko mawɗo duɗal ngal hono Sokna Faatimata Jaw lollirɗo Hawo Huseyni Jaw e tawtoreede hoohooɓe jaŋde Diiwaan Rewo oo (DREN du Nord). Nde dokkal ngal e konngi ɗii kempata tawi ko dadiiɓe reenatnooɓe njuɓɓudi ɓee nattitii waawde harŋaade yimɓe hakke e keewal. Gooto fof fof wiyata ko maa yettondira e Baaba Maal.
Ñalnde aset 14, Daande Leñol waaldi ko jamma gunndabi to dingiral ngal ɓe mbiyata Ammbasadoor. Hiirde ndee ko hiirde e hiraande. Jolol ngol (biyee) ngam naatde hiirde ndee, ko 10 000 mbuuɗu. Kono jolol ngol fof e tiiɗde, haaɗaani nokku oo heewde dak haa won e heen ndonki ɗo njooɗii, ndarii haa hiirde fusi. Ɗo sakkitii ɗoo, jolol dartoyiima e 15 000 mb, hay ɗum ne jiirondira. Teleeji 2STV mo Alhajji Njaay to Senegaal e Saahel TV mo Nuwaasoot mbaɗaani ɓe njahatnoo ɓee ko jokkondiral beƴ ngam humpitde ɓe no jamma oo yahri. Kaalis juuraama e oon jamma haa woodi sikkuɓe wonde o ummortoo ko dow asamaan ko jiidaa e cakkaaji ɗereeji kaalis ɗi Baaba Maal logganaa e daande ɗii Alla e weltaare. Hiirde ndee fusoyi ko 3 w 30 h subaka.
Kono ɗum fof e wayde, maanditaare ndee waɗeede e teddungal mawɗo leydi Muritani, addanii won e heen jogaade faayre e kulhuli yo a taw añɓe leñol ɓadtiiɓe laamu ngonaani e honde walla hoomtude Daande Leñol. Won e heen kadi njambiti ko njiyaani ɗoon won e jeese, tawi ko jaale mawɗe e nder Leñol ngol. Baaba Maal noon wiyi ko dawrugol walla ndaartude kaalis addaani Daande Leñol e leydi Muritani. Addi Daande Leñol e Muritani ko ruttude teddungal e aadi ɓooyɗo feewde e ɓeen, ɓe nganndu-ɗaa, ko ɗoftunooɓe mo, ko suusnunooɓe mo, ko semmbinnooɓe mo gila e fuɗɗoode haa e ooɗoo sahaa mo njahraten.
Ñalnde 15, hawri ko e ñalawma alet, jamma mum, Daande Leñol jirwinoyi ko to dingiral fuku koyɗe ngal ɓe mbiyata Estaad Olempik. Jamaanu nootiima, kaalis kadi juuraama maa mbiyaa haa ɓuri ko juuranoo e jamma jawtuɗo oo. Mbiyen tan maanditaare Daande Leñol e ndeeɗoo hitaande waɗtunde duuɓi 30 nde sosanoo, teskinii to bannge ngalu e to bannge keewal yimɓe haa ɓuri ɓennuɗe ɗee.
Gelongal Fuuta lollirɗo, Njaay Saydu Aamadu


text:
Wonaa ɓeydagol nguleeki weeyo, wonaa majjugol ñaaki, wonaa «apofis», wonaa hay gootal e ɗee geɗe jogori saabaade darnga. Jogori saabaade darnga ko mobbooji pattamboniiji jogorɗi ardude e beñcitagol gulli ngesa sulɗeewa. Ko ɗum firti ? Oɗon nganndi sulɗaande, oɗon nganndi ina fooɗa,haa arti noon e njamndi. Tee sulɗaande ko gulli ɗiɗi waɗi. Eɗen mbaawi hoolkisaade ɗum : so a helii sulɗaande (walla a ƴettii culɗaane ɗiɗi), ina waɗi heen banngeeji ɗiɗi so kuccondiraama, pooɗondirat, ina waɗi heen banngeeji so kuccondiraama, ndiiwtondirat, no dimle kuuraa mbaɗdata nii. Tagofeere men nde, hono Leydi, ina jogii ngesa sulɗeewa, woni nokku ɗo fooɗo mum sulɗeewo yettotoo. Gulli baan ngesa sulɗeewa ko rewo e worgo* ; woni wiyee wuddu sulɗeewo rewo e wuddu sulɗeewo worgo. Seede mum, ko ko wiyetee «busol» ko : aɗa anndi «busol» waɗi ko jamngel sulɗaande : so o deeƴii, lelngo jamngel ngel ko rewo-worgo* (yeru, hoore huccita rewo, laaci huccita worgo). Ko ɗum addani «busol» huutoreede ngam anndude to rewo heedti.
Ɗum noon, mbiy-ɗen so gulli ngesa sulɗeewa ba, mbeñcitiima, ɗum ina jibina mbayliigaaji weeyo kulɓiniiɗi, caabotooɗi musibbaaji bonɗi ko wayi no mobbooji kataa, yeru mobbooru wiyeteendu Yasi wuttunoondu e Ostaraali, ndu njaaweendi mum yettinoo 300km e waktu kala (300km/w). Kono, e wiyde jaaynde “Salem News”, nduun boom ko jam, sibu mobbooji garooji ɗi maa njetto 600km/w !!! Ɗiin noon, alaa ko ngoppata, mobbat kala ko potti, gila e leɗɗe, koɗorɗe, jawdi, … fof wonta karawal !!!
“Ɗiin mobbooji maa mboom ndema winndere ndee, heegeeji bonɗi loma yolnde, kono ma ɗi mbaylu kadi keeri tufɗe, ɗi mbooma gure e cahe mawɗe, ngoppa capanɗe miliyoŋaaji neɗɗo e boowal, ngalaa ɗo ɗuhii. Ma ɗi mboom won ɗiin renndooji e pine kam e leyɗe no ngoorunoo, leyɗe keddiiɗe ɗe ngona e haɓde”.
Kaaɗoo haala kulɓiniika wonaa daarol, ka tuugii ko e wiɗtooji ɓurɗi fof senaade. Ganndo danemarkenaajo ko fayti e Seofiisik (géophysique) biyeteeɗo Mads Faurschou Knudsen, wiɗtii geɗe ngesa sulɗeewa leydi no woorunoo e kitaale 5 000 jawtuɗe ɗe … O goongɗinii wonde caafe jiryiirɗe kammu ina njogii batte e ngonka weeyo. Ndaa noon, ina jeyaa e nafooje ngesa sulɗeewa leydi seɗde ɗeen caafe doondiiɗe semmbe mawɗo.
Kono annduɓe Faraysenaaɓe e Kanadaanaaɓe ndallinii wonde ngesa sulɗeewa leydi woni ko e ustaade no feewi : e nder duuɓi capanɗe joy, semmbe makka ustiima fotde 10%. So ɗum jokkii dartaaki (tee dartotaako), ɗum yuumtata ko e beñcitagol gulli sulɗeeji leydi, e wiyde Gauthier Hulot, ganndo gonɗo to Institut Globe de Paris.
“Wonaa ngesa sulɗeewa ɓodata feewde worgo, ngo worgo ngo ɓoda fayde rewo, alaa, ko doole ngesa sulɗeewa ba ustotoo. Ko gulli rewo e worgo sulɗaande keewɗi peeñata, ngona e yirlaade haa wuddu rewo heedta worgo, ndu worgo ndu heedta rewo”.
Won wiɗto waɗaango e hitaande 2009 hollitngo wonde wuddu rewo ndu fuɗɗiima dirtude ummaade rewo Kanadaa feewde Riisi fotde 65km hitaande kala.
Kono hoto paayee, ngool beñcitagol gulli sulɗaande ina ɗaɓɓi ujunnaaji ujunnaaji hitaande. E ngaal daawal noon, ngesa sulɗeewa leydi ma waɗtu siyde, woppa caafe kammu e kaanabbe naange ɓenna, huunde hulaande ina waawi addude ñawbuuli walla cumam (irradiations) ɓalli. Baylagol tiindo ngesa sulɗeewa leydi ina waawi kadi jogaade batte goɗɗe, ko wayi no wemjinde ndiwri eggoori ɗi nganndu-ɗaa ko ngoon fooɗo ɗowata ɗum en e ɗanle mum en juutɗe ɗe.
Ƴoogirde : Slate.fr / Fulo : BAB
Kelmeendi
Ngesa sulɗeewa : champ magnétique
Wuddu sulɗeewu : pôle magnétique
Caafe jiryiirɗe : rayons galactiques
Kaanabbe naange : vents solaires
Ɓetal : dimension
Ɓete tati : 3D (ɓetal tekkeendi)
Moƴƴude hakkille : waawde siftorde, famɗude ko yejjitta …
Welde hakkille : yaawde faamde e yaawde nanngude e hakkille
Ndokkee en miijooji mon e ndii kelmeendi


text:
LINJIILA MARKUUSA 9
1O wi'i ɓe kadi: «Ka haqiiqa mi andinii on, no woodi woɓɓe e mon onon wonɓe ɗoo ɓen, ɓe maayataa ado ɓe yi'ude *laamu Alla ngun no ardi e doole.»
Fii Waylannde Mbaadi Iisaa ndin
(Mat. 17.1-13; Luk. 9.28-36)
2Balɗe jeegoo ɓawto ɗun, Iisaa ƴetti Petruusu e Yaaquuba e Yuuhanna, o naɓi ɓe kamɓe tun e hoore fello toowungo. Mbaadi makko ndin waylii yeeso maɓɓe, 3conci makko ɗin jalbi. Hakkee ko ɗi rawni alaa wuppoowo e hoore ndii leydi laɓɓiniroowo non. 4Iiliiya e Muusaa feeɲani ɓe, ɓe woni e yewtidugol e makko kanko Iisaa.
5Onsay Petruusu ƴetti haala kan, o wi'i Iisaa: «Karamoko'en, no moƴƴi ka wonen ɗoo. Darnen togooji tati, onon wonndu, Muusaa wonndu, Iiliiya kadi wonndu.» 6(Tawi kanko Petruusu o andaa ko o woni wowlude, ko fii hari kamɓe tato kulol heewii e maɓɓe.)
7Tun duulere ari buumi ɓe. Onsay hawa yalti ka duulere, wi'i: «Oo ɗoo ko Ɓiɗɗo an yiɗaaɗo. Heɗitee mo!»
8Tun taalibaaɓe ɓen ndaari binde ɗon, ɓe yi'itaali hay gooto, si hinaa kamɓe tun e Iisaa.
9E nder ko ɓe tippotoo kon ka fello, Iisaa yamiri ɓe wota ɓe wowlan hay gooto ko ɓe yi'i kon, haa nde *Ɓii-Aaden on immintinaa e hakkunde mayɓe ɓen woo. 10Ɓe maanditii ngol kongol e nder yeddondirgol hakkunde maɓɓe, hiɓe wi'a: «Ko honɗun woni immitagol e hakkunde mayɓe ɓen?»
11Onsay taalibaaɓe ɓen landii mo, ɓe wi'i: «Ko fii honɗun jannooɓe fii Sariya on ɓen wi'anta wonde ko Iiliiya haani arude taho?»
12O jaabii ɓe, o wi'i: «Ko goonga Iiliiya aray taho, wattitoo fow. Ko honɗun windii fii Ɓii-Aaden on? Hinaa o tampay fota, o wikkee? 13Kono mi andinii on Iiliiya ariino, kono ɓe waɗiri mo no ɓe faaliraa non, wano windori fii makko non.»
Fii no Iisaa Selliniri Jinnaaɗo goo
(Mat. 17.14-21; Luk. 9.37-43)
14Ɓay ɓe hewtitii takko taalibaaɓe ɓen, ɓe yi'i jamaa ɗuuɗuɗo e jannooɓe fii Sariya on takko maɓɓe no yeddondira e maɓɓe. 15No jamaa on yiirunoo Iisaa, ɓe ŋalɗi fota, ɓe dogi fii hiwroyagol mo. 16Kanko Iisaa o landii ɓe, o wi'i: «Ko e hoore honɗun wonɗon yeddondirde e maɓɓe?»
17Onsay gorko goo e nder jamaa on jaabii mo wi'i: «Karamoko'en, mi addanii on oo ɓiɗɗo an gorko, mo jinnawii mbobinɗinayngii nangi. 18Tuma ngii nangi mo woo, ngii liɓay mo ka leydi, o yaltina ngurda, o ŋatindira ɲiiƴe ɗen, o yoora ken. Mi torike taalibaaɓe mon ɓen raɗagol ngii jinnawii, kono ɓe waawaali.»
19Iisaa jaabii ɓe, wi'i: «Onon ko on jamaanu ngu gomɗinaa. Ko haa honde tuma mi wondata e mon? E ko haa honde tuma mi muɲɲantoo on? Addanee lan mo ɗoo.»
20Onsay ɓe addani mo mo. No paykun kun yiirunoo Iisaa, jinnawii ngin iirini kun, kun yani ka leydi, kun woni e tallagol, yaltina ngurda. 21Onsay Iisaa landii ben paykun kun: «Ko gila honde tuma ɗun hewtitii kun?»
Ben makkun jaabii: «Ko gila e booboyaagal makko. 22Awa kadi soono woo jinnawii ngin bugoto kun ka yiite e ka ndiyan fii mulugol kun. Kono si tawii hiɗon waawi goɗɗun, yurmee men, wallon men!»
23Iisaa kadi wi'i mo: «Wi'uɗaa si miɗo waawi! Fow no newanii gomɗinɗo!»
24Tun ben paykun kun ewnii, wi'i: «Miɗo gomɗini! Kono wallitee lan ko fii gomɗinal an ngal no ŋakkanimmi!»
25Ɓay Iisaa yi'ii jamaa on no doga, ara e maɓɓe, onsay o toŋani jinnawii ngin, o wi'i: «Ko an, yo jinnawii mbobinɗinayngii, mi wi'ii ma yo a yaltu e makko, wota a naatitu e makko hande kadi!»
26Onsay ngii haaci, e hoore iiringol kun ko tiiɗi, ngii yalti e makkun. Paykun kun wa'i wa maykun, haa ɗuuɗuɓe wi'i: «Kun maayii!» 27Kono Iisaa jogii kun, immini, kun darii.
28Ɓay wonii Iisaa naatii ka suudu, taalibaaɓe makko ɓen landii mo e gundoo, ɓe wi'i: «Ko fii honɗun menen men waawaali raɗaade ngii jinnawii?»
29O wi'i ɓe: «Sifa ngii jinnawii, ko toragol Alla tun waawata ngii yaltinde.»
30Onsay ɓe iwi ɗon, ɓe taƴitoyi Jaliilu. Tawi Iisaa faalaaka andee ko honto o woni, 31ko fii hari himo jannude taalibaaɓe makko ɓen, o wi'a ɓe: «Ɓii-Aaden on wattete e juuɗe yimɓe ɓen, ɓe wara mo. Balɗe tati ɓawto maygol makko, o immitoo.» 32Kono hari taalibaaɓe ɓen alaa faamude ɗin konguɗi, awa kadi ɓe huli landitagol mo ɗi.
Fii Ɓurɗo Teddude on e Hakkunde Maɓɓe
(Mat. 18.1-5; Luk. 9.46-48)
33Onsay ɓe hewti Kafernahuum. Ɓay ɓe naatii ka suudu, Iisaa landii ɓe, wi'i: «Ko e hoore honɗun wonnoɗon yeddondirde ka laawol?» 34Kono ɓe deƴƴi, ko fii hari ka laawol ɓe yewtidii fii andugol ko hombo ɓuri teddude.
35Onsay kanko Iisaa o jooɗii, o noddi sappoo e ɗiɗooɓe ɓen, o wi'i ɓe: «Mo no faalaa wonude arano, o wonay sakkitoro e ɗi fow, kurkaadu fow.» 36Onsay o ƴetti paykun, o joɗɗini kun hakkunde maɓɓe. Ɓay o hirbike kun, o wi'i ɓe: 37«Kala jaɓuɗo paykun tosokun e innde an, haray ko min tigi o jaɓi. Awa-le kala jaɓuɗo lan, haray hinaa min tigi o jaɓi, kono ko Nuluɗo lan on.»
38Onsay Yuuhanna wi'i mo: «Karamoko'en, men yi'ii goɗɗo no raɗoo jinnaaji e innde mo'on. Men toŋani mo ɗun ɓay o wondaa e amen fii jokkugol on.»
39Kono Iisaa wi'i: «Wota on toŋan mo ɗun. Ko fii hay gooto waawataa waɗude kaawake moƴƴo e innde an, yiltoo kisan ɓawto ɗun, wowlammi ko boni. 40Ko fii kala mo wonaa gaɲo men, haray ko giɗo men. 41Awa kadi, kala okkorɗo on ndiyan yareteeɗan e innde an min, fii ko on ɓe *Almasiihu on, ka haqiiqa mi andinii on o faɗataa mbarjaari makko ndin few.
42«Kono on mo woni sabu feggingol gokkun e koy paykoy gomɗinkoy lan, haray ko ɓuri mo moƴƴande ko kolmbireede tuntere hayre, o bugee ka baharu. 43-44Si tawii jungo maa ngon wonay sabu haa feggoɗaa, haray taƴu ngo. Ko fii no ɓuru-maa moƴƴande ka naataa ka ngurndan, hara ko a taƴa-jungoojo, edii a jogaade juuɗe ɗiɗi yahaa ka jahannama, ka yiite nge ɗaanotaako. 45-46Si tawii-le koyngal maa ngal wonay sabu haa feggoɗaa, haray taƴu ngal. Ko fii no ɓuru-maa moƴƴande ka naataa ka ngurndan, hara ko a taƴa-koyngaljo, edii a jogaade koyɗe ɗiɗi, bugeɗaa ka jahannama. 47Si tawii-le yiitere maa nden wonay sabu haa feggoɗaa, haray awu nde. Ko fii no ɓuru-maa moƴƴande ka naataa ka *laamateeri Alla hara ko mo a yiitere wootere, edii a jogaade gite ɗiɗi, bugeɗaa ka jahannama 48ka gilɗi maɓɓe ɗin maayataa ɗon e ka yiite ngen ɗaanotaako ɗon.
49«Ko fii kala neɗɗo lensinirte yiite. 50Lanɗan ko huunde moƴƴere, kono si dakamme majjan on iwii, haray ko honno dakamme majjan on wattirtee? Waɗee lanɗan e mon onon tigi, wondon e hoore ɓuttu.»


text:
LINJIILA MATTA 6
Fii no Iisaa Waajori fii Sakkagol e Juulugol e Hoorugol
1«Reenee e waɗirgol golle mon moƴƴe ɗen yiingo. Si hinaa ɗun on heɓataa njoddi ka Ben mon Wonɗo ka kammu on.
2«Nde hiɗon okkora miskinɓe ɓen, wota on wuttu *liite yeeso mon wano faasiqiiɓe ɓen gerdata non ka juulirɗe e ka ɗate fii no yimɓe ɓen mantira ɓe. Ko fii ka haqiiqa mi andinii on ɓe hendike mbarjaari maɓɓe ndin. 3Nde hiɗon okkora miskinɓe ɓen, wota jungo mon nano ngon andu ko ɲaamo ngon waɗi kon, 4fii no dokkal mon ngal wonira e gundoo, ɗun Ben mon, on Yi'oowo ko yi'otaako, jonnitoyay on mbarjaari mon ndin.
5«Nde hiɗon juula kadi wota on wa'u wa faasiqiiɓe ɓen, ɓen yiɗuɓe juulugol hara no darii ka nder juulirɗe e ka sera ballaŋe fii hollitagol yimɓe ɓen. Ko fii, ka haqiiqa mi andinii on, ɓe hendike mbarjaari maɓɓe ndin. 6Kono onon, nde hiɗon juula, naatee ka nder cuuɗi mon, ombon baafe mon ɗen, juulon e Ben mon mo yi'otaako on. Ɗun, Ben mon Yi'oowo ko yi'otaako kon, jonnitoyay on mbarjaari mon ndin.
7«Nde hiɗon juula, wota on fillifillinno haalaaji ɗuuɗuɗi wano ɓe wonaa Yahuudiyanke ɓen non, ko fii ɓen no sikka ko no ɓe ɗuɗɗiniri haalaaji woo ɓe jaɓirantee. 8Wota on nandintino e maɓɓe, ko fii Ben mon no andi ko honɗun faalaɗon ado on toraade mo.
9«Ko nii haanuɗon tororde Alla:
‹Baaba amen Wonɗo ka kammu,
yo innde maa nden hormore,
10yo laamu maa ngun feeɲu,
yo faale maa on waɗu ka aduna
wano woniri non ka kammuuli.
11Okkor men hande ɲaametee haananɗo men on.
12Yaafanoɗaa men bonnereeji amen ɗin,
wano menen kadi men yaaforani bonnuɓe men ɓen non.
13Wota a naadu men e jarrabuyee,
kono jattin men Bonɗo on.
Ko fii ko an heerori laamu e bawgal e mangu, haa poomaa. Aamiina.›
14«Si on yaafanike yimɓe ɓen bonnereeji maɓɓe ɗin, haray Baaba mon kammuyankeejo on yaafanto on onon kadi bonnereeji mon ɗin. 15Kono si on yaafanaaki yimɓe ɓen, haray Ben mon kadi yaafantaako on bonnereeji mon ɗin.
16«Nde hiɗon hoora, wota on ɲirɓin geece mon ɗen wa faasiqiiɓe ɓen, ko fii kamɓe ɓe waylay geece maɓɓe ɗen fii hollugol yimɓe ɓen wonde hiɓe hoori. Ka haqiiqa mi andinii on, kamɓe ɓe hendike mbarjaari maɓɓe ndin. 17Kono onon, nde hiɗon hoora, urnee ko'e mon ɗen, looton geece mon ɗen, 18fii wota on hollu yimɓe ɓen wonde hiɗon hoori, hara ko Ben mon mo yi'otaako on tun yi'i kon ko waɗuɗon e nder gundoo. Ɗun, Ben mon Yi'oowo ko yi'otaako on, jonnitay on mbarjaari mon ndin.»
Fii Keyee Haqinqinɗo on
(Luk. 12.33-34)
19«Wota on mooɓu jawle ka hoore leydi, ka ɗe bonirta wuɗugol e kornugol, e ka wuyɓe fusata ƴetta. 20Kono mooɓee ɗe ka kammu ka ɗe wuɗataa e ka ɗe kornataa e ka wuyɓe fusataa ƴetta. 21Ko fii ko ka keyee mon on woni woo, ɓernde mon nden wonata.
22«Ko yiitere woni ndaygu ɓandu. Si tawii yiitere nden no selli, haray ɓandu ndun fow no ndaygi. 23On mo yiitere mun ɲawi, haray ɓandu ontigi ndun fow no e nder niwre. Si tawii non ngun ndaygu wongu e ontigi ko niwre, haray ko embere honto nden niwre mawni!
24«Hay gooto waawataa gollande jeyɓe ɗun ɗiɗo, ko si o aɲay oya, o yiɗa oya, maa o haɓɓoo e oya, o itta bote e oya. Ko ɗun waɗi si on waawataa rewude Alla rewon jawdi.
25«Ko ɗun waɗi si mi wi'ay on: wota on aanu fii ko ɲaamon maa ko yaron e nder ngurndan mon ɗan, maa fii ko ɓornon ɓalli mon ɗin. Taw si hinaa ngurndan ɓuri neema, awa kadi ɓandu ɓuri koltu? 26Ndaaree colli ɗin ka kammu: ɗi sankataa, ɗi wa'ataa, ɗi mooɓataa hay huunde e nder caagaaje, kono Ben mon Kammuyankeejo on no wurni ɗi. E taw si on ɓuraa ɗi hittude? 27Ko hombo e mon, e nder annde mun, waawata ɓeydude ngurndan mun ɗan beru sogonal gootal?
28«E ko honɗun aananton fii conci? Ndaaree no ɗii piindiiji ka gese fuɗirta njanɗa: hara-le ɗi gollataa, ɗi saɲɲataa. 29Kono non mi andinii on, hay Sulaymaana e nder darja mun on fow holtiraali hay wa wootiri e majji. 30Si tawii non Allaahu on no holtinirde non hay huɗo wonuko hande ka ngesa kon, bugoyteeko jango ka yiite kon, hara o ronkay waɗande on ko ɓuri ɗun, onon ɓee fanɗa-gomɗinalɓe? 31Awa wota on aanu haa wi'on: ‹ko honɗun men ɲaamata?› maa: ‹ko honɗun men yarata?› maa: ‹ko honɗun men ɓornotoo?› 32Ɗun, ko ɓe gomɗinaa ɓen ɗaɓɓata ɗun. Kono Ben mon Kammuyankeejo on no andi hiɗon handi e ɗun. 33Kono ɗaɓɓee taho laamu makko ngun e peewal makko ngal, ɗin piiji fow ɓeydanoyte on. 34Awa wota on aanu fii jango, ko fii jango aananay hoore mun. Ɲalaande bee arday e maapunde mun.»


text:
Fuzzagol gollondiral moxxal hakkunde Yiilirde Momtugol Hu- mambinnaagu e Zemze Ngenndiije, e SODEFITEKS
Sokna Ndey Naam Juuf, hooreejo Galle Jaqde e Zemze Ngenndiije yilliima e duze Sodefiteks, fuzzi 27 haa 28 febariyee 2014 e diiwanuuji Tammbaa e Kolda. Omo wonndunoo e diisneteezo makko Suleymaani Lih.
E nguu zoo njillu wonndungu e jaambaraangal e zii diwaanuuji Tammbaa e Kolda, Sokna oo fuzzorii ko batu wonndude e hooreejo Sodefiteks e gollodiive mum. O hol-laama no Sodefiteks gollortoo jaqde nde e heblooji zi, gila ko vuri duuvi capanze tati.O xeftii ko heewi e yeewtere nde. Rewi heen, o hollaama kala ko Sodefiteks gollinooto senngo defte jannginirze e keblorze e zemze Wolof, Pulaar e Mandinka. Si yawtii defte janngirze puzzorze ze, ko defte peewtuze e karallaagal golle (ndema hottollo, makkaari, maaro e follere), ko deftere peewtuze e cellal debbo e vizzo, ngaynaaka, defte kisnal golle ze wazanaa remoove, rewve wallitoove e jibinirgol, ballo saare 'en to senngo ngaynaaka, kalfinaave kisnal golle dente, ekn..
Caggal nde sete oo salminoyi hooreeve diiwanuuji Tammbaa e Kolda, wonndude e halfinaave Jaqde e diiwanuuji zi, Sokna oo e sete mum, puzzii njillu ngu e duze ze, wonndude e Ahmed Basiir Joop e gollodiive mum.
Ndee zoo evvoore jaqde hikka nde BAMTAARE yuvvini renndini ko wonoyoove ballo saare'en to senngo hottollo, halfinaave kisnal, mawve dawirze, sagataave worve e hooreeve rewve, e happu jonte sappo, tawa noon kamve janngoove vee fof, ve renndinaa ko e saare wootere haa jaqde nde timma. Jogii jippunde ndee ko saare nde, jogii aamdu ndu ko Sodefiteks.
Duzal gadingal yilleede e alawma 27 febariyee oo ko ngal Jinkoore Fulve e falnde Maatam, ronndismaa Misira. Javvii sete oo ko jaarga saare nde, wonndude e hilifaaveyonve e hooreeve rewve. Caggal zum, kozo debbo oo jokkondiri, yeewtidi e janngoove ve. Caggal zum, sete oo yettii e Wajatullaay e Saare Madi e diiwaan Koldaa, fal- nde Welingara, e rondismaaji Bonkoto e Kunkannde fii timminde alawma oo. Weeti, ande 28 febariyee, sete yehi salminoyde hooreejo diiwaan Kolda e ardiive jaqde ndee e diiwaan he, ko adii jillagol e duze Saare Yoro Usu e Gunndaga, e falnde Kol-da, ronndismaa Daabo.
Hooreejo Galle Jaqde e Zemze Ngenndiije yeewtidii e ballo saare 'en, mawve dawir-ze e halfinaave kisnal (sessiyoneer'en) wonve e gollaade hannde oo ; veen paamnii mo no golle mavve ze ciforii.
Nde tawnoo o weltiima no feewi e ngu njillu sabu humpitooji zi e xefti heen zi, te o vetii kaqko e hoore makko zo ganndal janngoove ve tolnii, Sokna Ndey Naam Juuf hokkii Sodefiteks ko wi'etee "Kit Sankoore" jaroowo milyoqaaji jeegom e kaalis men seefaa ; zum siforii ko alluwal numerik (alluwal mawngal kuvvoowo ceqeteezo e or-dinateer), ina yahda e masiq bi'eteezo widewo porojekteer, ko masiq jaltinoowo nate e binndanze e alluwal mawngal. "Sankoore" ko innde duzal toowngal, goodnoozo e tuma goodgol duze Toowze gonnooze to Oksfoor e Sorbon (Anngalteer e Farayse). Ngal duzal Sankoore sosanoo ko to Tummbuktu, e Mali e yiidere 15 viire. Zii masi- qaaji maa mbaz haa hevee e diiwaan hottollo oo, duzal ngonndungal e ordinateer zo jannginoowo oo e hebleteeve vee mbaawata huutoraade binndirgal, ve mbinnda, ve momta binndanze, nate, ve mbaza kiisorze, ekn... Zum sikke alaa, maa weevnu faa- mu jaqde ndee no yaawiri.
Hooreejo Yiilirde Jaqde e Zemze Ngenndiije oo aagiima halfinaave jaqde e diiwa- nuuji zi yo mballu Sodefiteks ngam hawridingol kala doole e humpitooji mbazeteezi e jaqde nde, nde tawnoo ko kaum roondii vamtaare dowri nde. Diiwanuuji zizi zi pellitii tiiznude e tabitinde jokkondiral ngal e ballondiral ngal, tawa rewirta ko e ciif-gol aadi gollondiral hakkunde Sodefiteks e Galle Jaqde e Zemze Ngenndiije e balze garooje ze. Faandaare nde ko lavvinde ballondiral ngal e yuvvinde evvooje jaqde ze, veydugol mbaawka e ganndal e zemze ngenndiije e diiwaan hottollo oo.
E nder ndii mbaawi gollondiral, Ahmed Basiir Joop ina anniyii yillaade e ko arata e duze bi'eteeze ELAN (Jaqde Zemze Ngenndiije) wonndude e Halfinaave jaqde. Te Sodefiteks ina anniyii hokkude mbelnaari janngoove vurve waawde e wakkilaade e zuze ELAN diiwaan oo.


text:
Jaɓɓorgo Pese Senegaal
Pesol: Senegaal
Leyɗe Afrik ɓurɗe toowde ɓeydaare faggudu
E wiyde FMI, leyɗe Afrik ɓurɗe ɓeydaade to bannge ƴellitaare e hitaande yawtunde ndee ko Ecopi (8,5%), rewi heen...
Madiina Gunaas : Daartol goomu Caafal
Waɗiino jamanuuji, hedde 1987, diɗɗal sanɗaaji janngatnooɗi e duɗe Qur’aana ceertuɗe, sukaaɓe rentuɓe njiidi miijo, kawriti e yiɗde rentude, caggal won ko njanngi, wooda...
Ziyaara noogaas e joyaɓo Ceerno Maajakate Kah to Siwol
Ko hikka waɗata duuɓi 25 ko ceerno Maajakate Kah waɗantee ñalɗi mawɗi diine e dewal toon to wuro men Aañam Siwol. Ko ñalnde Hoore-Biir...
Kawgel jaŋde Quraana to Malesi Senegaal nawii raay
Senegaalnaajo biyeteeɗo Muhammed Mujtaba Jallo, jahroowo e duuɓi 18, almuudo to Duɗal Daarul Iimaan mo Sicap Mbao, hooniima e kawgel 59ɓel Dental winnderewal jaŋde...


text:
Geno tagi yimɓe fecci ɗum en e leñi (leƴƴi) ngam ɓe mbaawa anndondirde e gollondirde. O rokki kala leñol ɗemngal keeringal, yimɓe maggol hina nanondira e maggal, kala muuyaaɗe e paanditaaɗe mum en. Ko ɗuum waɗi alaa fof ko wiyatee leñol so wonaa ɗemngal e pinal. Ɗemngal noon ko kañum woni saawdu mooftundu pinal. Kala jiiduɓe ɗemngal, njiidi pinal. waɗde kala jiiduɓe ɗemngal, njiidi leñol. Ngam ɗuum, leñol hina ɓamtoo e ɓamtagol ɗemngal maggol, hingol maayira kadi e maayde ɗemngal maggol. Waɗi noon, joomiraawo waɗi cuuɗiindi leñol fof ko e ɗemngal maggol. Ko ndiin cuuɗiindi woni wonki leñol ngol. Kadi, ko kanngal ɗemngal ngal woni fiɓnde jokkondirnde ɓiɓɓe leñol ngol fof. Ɗuum waɗi, ko njiyeten leƴƴi mawɗi ɗii hina ngadondira (mbadda adaa), hina njiirondira ngam saaktude e yaajnude ɗemɗe majji nder winndere ndee.
Ɓe ngudditana yiɗɓe janngude dame jaŋde, ɓe cemmbina, ɓe cuusna, ɓe mballa yiɗɓe janngude ɗemɗe maɓɓe ɗee, ɓe ndokka ɗum en jawdi, ɓe newnana ɗum en denndaangal laabi nguura. Mbele ɓeen mbaawa jeyeede e wallooɓe ɓamtude ɗemɗe maɓɓe ɗee e nder winndere ndee. Kala nde ɗemngal saaktii yaaji, leñol maggal ne ɓeydoo yaajde e saaktaade, mawna ɓamtoo ; kadi, kala nde ɗemngal maayi, joom en ɗemngal ngal koya, natta teddude e gite yimɓe woɗɓe, ɗuum woni so ɓooyii ɓiɓɓe leñol ngool naatta e leƴƴi goɗɗi, caaya nder majji, njejjitee, keddoo tan e jukunde daarti…
Ko ɗuum waɗi, kala paarnortooɗo huutoraade ɗemngal jananal e haala e binndol, ko ngal waawi wonde fof noon, a yiyii neɗɗo tinɗo ustaare, baroowo leñol mum, sabu ko o ustoowo ngol, o wonaa ɓeydoowo ngol. Alaa ko ɓuri haaɓnaade e mettude e hersinaade, yiyde yimɓe wiyooɓe ko leñol ngollantoo, tawa kuutortaako ɗemngal maggol hakkunde mum en, wonaa haala wonaa binndol, wonaa jeeyngal ! Ko ɗuum tigi woni “yahi awnoyde arti hina towaa”. Hay sinno kay ko en renndaaɓe, heɗen njiɗi yo hoɗdiiɓe men e hoɗɓe men paamu ko njahaten e dow mum, ɗuum fotaani haɗde men winndude ɗemngal men, pawen heen kala ɗemngal goɗngal mbaaw-ɗen, walla gittanoowal en kumpa hakkunde men e woɗɓe ɓee, so wonaa ɗuum tan en ɗawat yimɓe men heewɓe, ɓe nanataa ɗemɗe janane ɓee, kadi hay sinno heɓe nana ɗe nih, ma a tawu ko ɗemngal maɓɓe ngal ɓe ɓurata nande, etee ko ɗuum foti wonde tan nih.
Hay gooto waawaa yeddude ɗemngal Arab ngal, laamu Muritani koko waɗti ngal joñirgel ɓaleeɓe ɓe ngonaa safalɓe ɓee. Kono miin, ko ɗemngal Farayse ngal ɓuri hulɓinaade mi e ngal Arab ngal. Waɗi noon alaa fof to tawataa ɓaleeɓe ɗiɗo jiiduɓe ɗemngal, jannguɓe Arab hina kaalda Arab hakkunde mum en, kono, so on teskiima yimɓe men ɗiɗo jannguɓe faraysiire mbaawaa yeewtude hakkunde mum en tawa faraysiire naataani heen, heen sahaaji nih – ko ɓuri heewde koo - ko ɗemngal maɓɓe muynangal ngal waɗtata jilleede heen seeɗa. Mi teskiima ɗumɗoo e Muritani e baŋngeeji goɗɗi fof, e yeru tan nde ñalaande Nagge yuɓɓintee ɗoo ndee, so neɗɗo arii to goomu ɗowgu golle nguu wonnoo ɗoo, mo nanataa ɗemngal Farayse ko seeɗa faamata e ko ɓe ngoni e dow mum koo, ɗuum addi haa yimɓe heewɓe arnooɓe wallitde e njuɓɓudi ndeestii, yantude e geɗe goɗɗe.
Njiɗ-mi wiyde tan, hay sinno ɗemngal Arab ngal hina ñoƴƴiraa men, joñiraa men neh, ɓuri sikkeede hina jogori warde ɗemngal men walla ɗemɗe men (ngonka ɗemɗe ɗee hina seerti seeɗa), ko ngal Farayse ngal, waɗi noon ngaal ko nder iwri, wonaa boowal no ngala nih. Waɗde, ko ngaal ɓuri hulɓinaade. Ɓeydi ɗum hulɓinaade fof noon, ɗum iwri ko to baŋnge potnooɗo ɓurde tiiɗde oo, woni bannge jannguɓe, annduɓe too. Kadi, nde wonnoo ko nder maɓɓe woni, heewɓe e maɓɓe tinaani ɗuum tawo. Tiiɗno-ɗee tesko-ɗee ko kaal-mi koo, waasataa wooda ko teski-ɗon heen onon neh. Leñol noon so yeebiima ɗemngal mum, tan ngol yeebiima hoore maggol, sabu ko ɗemngal woni wonki leñol.
Abdullaay Yerel Soh,
laayisoh@yahoo.com


text: Jam mbaalɗon banndiraaɓe Hanki Alkamisa 10 Mbooy hitaande 2016 Ceerno Alh. Aamadu Tijjaani Bah kaliifa tedduɗo mo Madiina Gunaas immiima Dakaar laamorgo leydi Senegaal tiindaade Wuro Soogi ngam hawroyde e udditgol jumaa mahaaɗo to leegal Moderne. O immii Dakaar kanko e sete makko ko hedde waktuuji 13 taw ina pawi hojomaaji 40 tawi ko e laana ndiwoowa laana kaa jippii Ayrapoor Wuro Soogi ko waktuuji 14 pawɗi hojomaaji 45 Sete oo fof e ngol laawol ari ko e Laana ndiwoowa Tawaama ɗoo e Wuro Soogi noon jaɓɓungal keewngal yimɓe immoraade e Fuuta oo e Ɓunndu ferlo haa e diiwaan oo kala ko ɗoo o ñalli hanki Caggal Geeƴe noon bismaango ngoo waɗaa e konngol Ceerno Siraaji mo Ceerno Aamadu Sammba Bah to Cikkitte kolluɗo weltaare e innde dental ngal ko noon e ƴettii ɗoon konngol Sarif Baabooy Haydara mo Sarif Abba Caankon kolluɗo hannde lislaam oo fof ko Ceerno bismotoo kala golloowo heen ko kanko wallata ko noon Alla waɗi. Hikka noon Dental ngal ina wondi e weltaare mawnde sabu Ceerno ina ardi e miñum ballodiiɗo mum Ceerno Abdul Ajiij Ceerno Wuro sooginaaɓe e denndaangal banndiraaɓe kollii heen weltaare mumen no feewi. Ko hannde Aljumaa 11 Mbooy woni uddital Jumaa oo hannde oo nokku oo ina heewi dag yimɓe immoriiɓe e nokkuuji ceertuɗi. So jumaa oo juulaama noon o waaltatɗoo haa janngo subaka odawa tiindaade Ngijilon ngam hawroyde e Jiyaara oo Altine o arta ɗoo e Wuro Soogi Talaata oo o ƴetta Laana ndiwoowa tiindaade Tammbaa on njaraama.


text:
- Enee hiɗa yiɗi waɗugol ngeygu mecce ma’a, awa anndino ka diina ma’a.
Baaba en an wi’i ɗun ɓe jokkintini: (kala faalaaɗo njulagol yo’o anndino ka diina makko, fii yo’o anndir ɗun huunde ko daganii mo e huunde ko harmani mo, kala mo anndinaaki diina mu’un o njulii ɓaawo ɗun haray o naadii hoore makko e jiɓiliɓiiji).
Nde’e yewtere teddunde ɗo’o baaba en an ko hadiise Imaamu Jaafaru Bun Muhammadu Sadighi (a s) ɓe fuɗɗoorii yewtere fii ngeygu nden, fii yo ɓe joopo e ñaawoore ɓe maaki: Wonnde ko heewi e yimɓe welsindike e ɗun, maa yejintinike ɓe naadi hoore maɓɓe e jiɓiliɓiiji.
Ɓaawo hari mi anndaa gunndoo wonuɗo hakkunde fighiha e ngeygu on, mi lanndii baaba en an:
• Ko honɗun e jokkondiral woni hakkunde fighihu e ngeygu ?
Ɓe fuɗɗii yewtirde nde hiɓe yewtira juuɗe maɓɓe e hoore deeƴere:
- Sari’a lislaamu on fawtanike en ñawndugol ko heewi e ngurdan me’en jawdi yanke jan ɗan e hoore nunɗal e moƴƴugol teɓugol e senndugol e eggingol jawdi ndin hakkunde yimɓe ɓen fow e kippoodeeji jamaa on fow e ko woni e ɗun moƴƴere e nafa e malal fow.
Hino jeyaa e tagu yo sar’inɗo lislaamu on sincu-fii gollitirgol ko o sinci kon e ley miijo makko ngon-sari’aaji buy daginay ɗi maa waɗayɗi ɗate jawle yankooje tuma go’o, maa o ɓittina maa o yanña ɗate go’o e mu’n tuma go’o.
Ɗun waɗɗinay e hoore hellifaaɗo on wakkilagol faggitoo fii ngurndan makko ɗan, e holnugol ngurndan ɓen ɓe tawi hino waɗɗii mo, wano ɓeyngu makko maa ɓiɓɓe makko ɓen maa mawɓe makko ɓen tuma ɓe hatonnjini, si tawii o maraa.
Ɓaawo non hino waɗɗii mo ɗaɓɓugol ngurndan makko ɗan o accidataake e hoore makko gollugol kala golle ɗe’o faalaa, hino ton e nder ɗate ngeygu ɗen ko dagaaki waɗugol maa immanagol.
• Addanee lan misal ?
- Yeeyugol beere e piyude e misal.
- Yeeugol bare-si wonaa hara taw ko bareeru waañirdu-hino harmi.
- Yeeyugol girayngil (kose) hino harmi.
- Yeeyugol jiibe soɓuɗun ɗun-e piyude e misal-ko woni e ɗun teewuuji e guri mimmunteeji hirsaaɗi e laawol ngol wonaa laawol sari’a on, ɗun hino harmi.
- Jattugol jawdi yeeyandi ɗun hino harmi.
- Yeeyugol ko nafitortaake si wonaa ka harmi wano alaaji kannda e aalaaji mbeleeɗe wano gitaaru.
- E janfagol ɗun hino harmi.
- Ribaa hino harmi.
- E marugol ñaametee on–ko faandaa e mu’un ɗo’o ko ñaametee ɓuraaɗo huutoreede e nder leydi ndin-e marugol ko yowitii e moƴƴingol ñaametee on e ko jeyaa e ko moƴƴinta mo kon wano lanɗan maa nebban hara ko habbagol haa coggu mu’un satta ka luumo wonnde e hatonnjinugol julɓe ɓen e ɓen watteteeɓe e maɓɓe immorde e wonkiiji teddinaaɗi ..
- Ñaamugol ngeenaari fii ñaawirgol goonga maa fenaande hino harmi.
Fijugol karte e daamu wonndude e wallingol kaalisi [e ko nanndi e majji] hay si tawii kaalisi wallinaaka haray hino harmi.
E ɓeudugol goɗɗo huunde e nder ngeyngu nde tawata soodoowo on faalaaka few, hay fii yo goɗɗo go’o nanu mo, o ɓeyda coggu nden huunde sabu ɓeydugol mo hino harmi [ hay si tawii ɗon wonaa fii hodugol goɗɗo e janfagol mo].
• Ɗii ɗo’o fow ko harmuɗi tawsi añaaɗi hino ton?
- Eyyo, hino e nder ɗate ngeygu ɗen ko jicci ka sari’a lislaamu kono yiɗugol accugol ɗun woɗɗitoo ɗun wonaa waɗɗinaa ɗun e hoore hellifaaɓe ɓen, ɗun ko añaa ɗun wonaa harmu ɗun.
• Addanee lan misal ?
- Yeeugol vin ko añaa ɗun si wonaa hara coggu mu’un ngun soodira vin go’o.
E wattitugol kannŋe e kanŋe maa kaalisi e kaalisi ko aldaa e ko ɓeydii ko añaa ɗun, si tawii non ko wonndude e ɓeydugol ngol hino harmi.
Hino añaa e neɗɗanke waɗugol buusugol maa ittugol sogolo mecce mu’un, maa waɗugol mecce mu’un yeeyugol kasannge, hino ton kadi ko wonaa ɗii ɗo’o.
Baaba en an maaki ɓe ɓeyditi: Ɓaawo ɗun pellet yoga e ɗate e laawi gollondiral ka ngeygu ko añaa ɗun ka sari’a lislaamu.
• Addanee lan misal ?
- Suuɗugol ayyibe on hino añaa si hewtinaali janfagol e piyude misal, si tawii hewtii janfagol haray hino harmi.
Woondugol hino añaa e nder gollondiral, si tawii ko e hoore goonga, si tawii non on tigi fenay haray hino harmi.
Ɓeydugol tono e hoore gomɗinɗo hino añaa si tawii o ɓeydii tono on e emmbere wowtaande nden.
Ɗaɓɓugol ɗuytugol coggu ngun ɓaawo yeeyugol ngol ko añaa ɗun.
Yeeyugol e nder nokkuure niɓɓitunde nde tawata ayyibe marsandiisi on yi’otaako.
Mantugl yeeyoowo on ko yeeyetee kon, e ŋiñugol ko soodata kon hino añaa.
E ko wonnaa ɗun ɗo’o.
• Ɗi’i ɗo’o fow ko añaaɗi enee yiɗaaɗi hino ton ?
- Ko goonga hino woodi, hino e nder ɗate ngeygu ɗen huunde yiɗaande ka sari’a lislaamu hara ko yiɗaaɗo. Kono wonaa waɗɗinaa ɗun e hoore hellifaaɓe ɓen, ɗun waɗɗaaki e hoore maɓɓe ko yiɗaa ɗun.
• Waɗanee lan misal ko wonu ɗon e yewtude lan kon ?
- Ñawlugol gomɗinɗo hara ɗaɓɓaali ko ɓeydii ko yiɗaa ɗun.
Jonnugol jawdi gollirayɗo ndi e hoore tono anndaaɗo hakkunde maɓɓe kamɓe ɗiɗo ko yiɗaa ɗun.
Wano tawiri ɗate ngeygu go’o ko yiɗaa ɗe ka sar’a lislaamu ko rerɗinaa ɗe e mu’un.
• Addanee lan misal ?
E piyude misal hino yiɗaa fonnugol hakkunde yeeyindirayɓe ɗiɗo ka nder coggu si wonaa hara taw ko ɓurdindinta ɓe hino woodi wano baasal, hino yiɗaa nde yeeyoowo on senndindirtaa coggu ngun hakkunde termoowo e mo termataa.
Hino yiɗaa e yeeyoowo on firtangol ninsuɗo. Ko woni on ko soodayɗo maakiti o ninsa ɓaawo ɗun ko hon ɗun o soodani o faalee wurtude hetta kaalisi makko ɗin.
Hino yiɗaa e neɗɗanke yaagal jaɓugol ko ɗuytii jonna ko timmi.
Hino yiɗaa hoynindirangol ka coggu.
Hino yiɗaa udditugol baafal ngal jooɗoo yeeso nokkuure nden.
Ɗaɓɓugol arsike hino yiɗaa.
Moƴƴingol ka nder ngeygu hino yiɗaa.
woɗɗitagol fii ɗaɓɓugol arsike e dawugol e golle ko yiɗaa ɗun.
E ko wonaa ɗun.
Baaba en an maaki:
Wano tawiri yoga e ɗate ngeygu go’o wonaa yiɗaaɗe ka sari’a lislaamu wonaa kadi añaa ɗe neɗɗanke ko suɓantooɗo hoore mu’un gollugol ɗun e accugol ɗon, hino fotana mo ter, ɗun ko dagii ɗun wano ɗun woniri e ko heewi e ɗate ngeygu wooduɗe hannde.
Baaba en an maaki ɗun ɓe watti ɗon:
Ɓaawo ɗun sari’a lislaamu on-ko wattii e ɗun ɗon fow-sartiiji hino woodi e huunde ko yeeyetee kon e sartiiji go’o e yeeyugol ngol tigi, e sartiiji go’o fii yeeyoowo on e soodoowo on.
• Ko honɗun sartinaa e ko yeeyetee kon ?
- Ko sartiiji buy:
1-Anndugol emmbere ko wonaa yeeyeede kon peesugol maa etugol maa limogol maa yannji emmbere luutondirgol nooneeji ɗin e nder ko ɗi eɓɓirtee kon.
2-Waawugol henndagol ko yeeyaa kon, e piyude e misal dagotaako yeeyugol linngil hara hingil ka nder maayo, wonaa kadi yeeyugol sonndu ka nder weeyo.
Ko goonga waawugol henndagol ko yeeyaa kon yonay, wano wasi tawii o yeeyii mbaɗɗateewa dogumba hara sooduɗo on hino waawi henndaade mba.
3-Anndugol keeri ɗi tawata faaleeji ɗin hino luutondiri hay si tawii ko e mbaadi huuɓundi wano nooneeji ɗin e dakkammeeji ɗin e moƴƴugol ngol e bonugol ngol e ko wonaa ɗun ko tawata adday luutondirgol coggeeli ɗin ka luumo, fii gooto kala.
4-Wata ko yeeyetee kon humondir e hagghee goɗɗo ko addata heddagol mo e jeyay yeeyoowo on, daganaaki halfinaaɗo yeeyugol kaliifu on hara halfinɗo on newnaali, wano tawiri dagotaako yeeyugol waghfu si wonaa hara o iwii haajitoreede e banŋe waghfu ɗen maa hara weeɓitanike yanugol.
5- Yo taw ko yeeyetee kon ko jeyaa ɗun piiji wooduɗi wano suudu maa deftere maa masin e piide misal, dagotaako yeeyugol nafa suudu ndun.
Baaba en an maaki ɗun ɓe ɓeyditi:
- Wano woniri ko yeeyirtee peesugol e nder leydi go’o sellataa yeeyugol ɗun e nder ndin leydi si wonaa peesugol.
Ko yeeyirtee etugol e nder leydi go’o sellataa yeeyugol ɗun e nder ndin leydi si wonaa etugol.
Ko wano non fii wata majjere wonu e yeeyugol ngol.
• Addanee lan misal e ɗun ?
- Ɓiɓɓe leɗɗe e piyude e misal hino yeeyiree e nder leydi peesugol dagaaki yeeyugol ɗun e nder ndin leydi si wonaa peesugol.
Ɓiraaɗan e piyude e misal hino yeeyiree e nder leydi liitir, dagaaki yeeyugol ɗan e nder ndin leydi si wonaa liitir.
Ko wano nii fow ko rentagol e majjere nden.
Ɗun ɗo’o ko seeɗa e sartiiji haanuɗi huuɓude e nder ko yeeyetee e ko soodetee.
Hino ton kadi ko sartinaa e yoga e ngeygu, hino e ɗun : yowugol ngeygu ngun e huunde nde alaa fewndo yeeyugol ngol.
• Waɗanee lan misal ?
- Daganaaki ma nde wi’ataa soodoowo on e piyude e misal mi yeeyiima ndu’u suudu an si tawii lewru ndun darike. Wonaa kadi nde wi’ataa : Mi yeeyiima otowal an ngal si tawii mi jibinanaama boobo gorko e ko wonaa ɗun. Ko woni ko bee heyɗintinaa haldigal ngal laawol ɗiɗaɓol tuma jibinanaɗaa boobo gorko on maa tuma lewru ndun feeñi e misal.
• Ko honɗun woni sartiiji waɗɗiiɗi huuɓude wonannde on yeeyoowo sooda ɗin ɗi joopi ɗon e nder yewtere mo’on nden ?
- Hino sartinanaa on yeeyayɗo maa soodayɗo nde tawata ko maruɗo hakkil feewuɗo faandiiɗo yeeyugol, suɓaniiɗo hoore mu’un hara wonaa karhaaɗo, waawuɗo immanaade foti ko jawdi makko foti ko’o halfinaaɗo maa newnanaaɗo maa heftuɗo ndi.
• Si tawii jooma huunde karhaama yeeyugol nde ?
- Ngeygu ngun sellataa si tawii ko immor ɗun e yamiroore tooñoowo hara jooma jawdi ndin hulay-si tawii o yeddiimo-wata ɗun addammo lorra e hoore makko maa e hoore jawdi makko ndin maa e hoore ko yowitii e fii mayri maa e hoore ɓe o halfinaa ɓen.
• Tuma go’o neɗɗanke karhete wattitugol ka o hoɗi ɗon e hoore tooñe o ɓittora yeeyugol yoga e piiji makko go’o ?
- Ngun ɗon ngeygu hino selli.
• On wi’ii lan: wonnde hino sartinanaa yeeyoowo nde tawata yeeyetee kon ko kanko jeyi maa ko’o halfinaaɗo maa ko o lannditorteeɗo fii mu’un maa ko o newnanaaɗo, si tawii non mo wonaa ɓee ɗo’o yeeyii wano wonndiɗo maa kawtal maa ɓadondiraaɗo maa ko nanndi e mu’un ?
- Yeeyugol ngol sellataa si wonaa hara jeyuɗo on newnu maa halfinaaɗo on maa heftuɗo fii mu’un on maa duŋanaaɗo yeeyugol ngol, si wonaa ɗun ngeygu ngun ko bonungu.
• Si tawii jawdi jattaandi yeeyaama ɓaawo jooma mu’un weltorii ko yeeyaa kon ?
- Haray ngeygu ngun hino selli.
• On wi’ii lan: Hino sartinanaa yeeyoowo maa soodoowo nde tawata ko hellifaaɗo hewtuɗo ɗuuɓi kellefuyee, ko honno non jawdi paykun mo hellifaaka si tawii paykun kun faalaama yeeyude?
- Ngeygu makko ngun hino sella e piiji hawruɗi ɗin immorde e jawdi makko ndi tawata paykun senndindirkun hino waawi gollideede e mu’un.
• Ko hombo haani yeeyugol jawdi paykun?
-Ko walliyu makko on ɗulle ko baaba en makko maa soro makko ka baaba, e wasiyaaɗo gooto e maɓɓe.
E haakimu sar’ii on si tawii ɓen ɗon alaa, baabiraawo on hino waawi yeeyude jawdi paykun –e piyude e misal-hara wonaa bonnugol wano tawiri ñaawoowo sari’a on hino waawi ndi yeeyude-si tawii baaba e soro e wasiyaaɗo gooto e maɓɓe alaa-e hoore reenugol nafa makko kan.
• Enee taw hara hino haanani paykun nde o halfinɗo goɗɗo wano baaba en makko maa soro makko e fii yeeyugol jawdi makko ndin ?
- Ko non woniri himo waawi waɗude ɗun.
• Si tawii yeeyaama emmbere sartiiji jantaaɗi ko feƴƴi, yeeygol ko woni woo enee hara hino haanani nde o firtata ko’o soodi kon o lannditoo mbuuɗi makko ɗin? Wano non kadi taw hara si hino daganii nde o firtata ko’o yeeyi kon o jonnita sooduɗo on mbuuɗi makko ɗin.
- Himo waawi firtude yeeyugol ngol e nder alhaaliiji:
1-Si tawii yeeyoowo on e soodoowo on seedaali nokku ka yeeyetee ɗon maa hara hiɓe nder laawol ngol e piyude misal hara ɓe seedaali gooto kala e maɓɓe hino waawi firtude.
• Si tawii non ɓe seedii gooto kala e maɓɓe yahii e haaju mu’un?
- On tuma haray soodidugol ngol tabitii.
2- Si tawii yeeyoowo on maa soodoowo on ko lo’uɗo feere himo waawi firtude ngeygu ngun, e piyude misal si tawii yeeyoowo on yeeyii ko jaasi ko wonaa yeeyeede ka luumo kon e hoore keerol feeñugol ngol tawata waawataake yaafondireede e mu’un hara o anndaa ɓaawo ɗun o annda ɗun himo waawi firtude soodidal ngal, ko wano kon kadi si tawii soodoowo soodii huunde coggu ɓurungu sattude ko yeeyetee ka luumo kon hara o anndaa himo waawi yiltude maakiti on o lanndoo jawdi ndi’o yoɓi ndin.
3-Si tawii soodoowo fellittii woodeede sifaaji e nder huunde fewndo nde yeeyetee-immaa hara ko yeeyoowo on yeetii maa, maa hara ko tippude e ko’o yi’unoo aranun-o soodi ɗun, ɓaawo ɗun ɓanngani mo wonnde huunde nden jogaaki ɗin sifaaji hino haanani sooduɗo on wurtugol huunde nden firta soodugol ngol.
4-Si tawii yeeyoowo on maa soodoowo on gooto e maɓɓe waɗii sarti hara on ɗon bonnay soodidugol ngol e nder dummune toɗɗaaɗe himo mari hagghee wurtugol e nder on dummune ɗon.
5-Si tawii gooto e soodidayɓe ƴettii ahadi gollirgol laawol toɗɗaangol o golliraali ko’o wi’i kon. Maa soodoowo on sartinii taweede sifa hertiiɗo ka nder maakiti ɓaawo soodugol ngol o tawaali ɗun ton, haray himo mari hagghee wurtugol soodidugol ngol wano feƴƴiri non.
6- Si tawii goɗɗo soodii huunde o tawii ayyibe e mu’un hino daganii mo wurtugol, wano tawiri si yeeyoowo on yi’ii ayyibe e coggu ngun hino daganii mo wurtugol hetta maakiti makko on.
7-Si tawii o anndii wonnde yoga e piiji ɗi o soodi hinaa yeeyoowo on jeyiɗi jooma majji newnaa yeeyugol ɗi haray hino daganii soodoowo on furtugol few.
8-Si tawii yeeyoowo on waawaali jonnugol ko soodaa kon hino woodani mo firtuol soodugol ngol.
9-Si tawii ko yeeyaa kon ko mummunte, soodoowo on hino mari hagghee firtugol soodugol ngol e artirgol jonnita jooma mu’un e nder balɗe tati hetta coggu ngun gila ka soodidugol ngol waɗi ɗon.
Ko wano non, si tawii coggu ngun ko mummunte on tuma hino woodani yeeyoowo on firtugol soodidugol ngol e nattugol mummunte on ka sooduɗo on e nder balɗe tati e taariika soodidugol ngol waɗi o hetta ko yeeyaa kon.
10-Si tawii yeeyoowo on hollii maakiti makko’on ɓuri no’o foti non fii yo soodoowo on rerɗu fii makko maa yo ɓeydu rerɗugol makko ngol, haray soodoowo on hino mari hagghee firtugol jonnita yeeyoowo on e ɗaɓɓugol hettugol jawdi makko ndin, si tawii alhaali on ɓannganii mo ɓaawo ɗun.
11-Si tawii yeeyoowo yeeyii maakiti toɗɗaaɗo, hara o henndaaki coggu ngun, hara o jonnaali maakiti on haa soodoowo on adda coggu ngun, haray coggu ngun tabitii haa timma balɗe tati pet, hino sellani yeeyoowo on firtugol soodidugol ngol, si tawii soodoowo on addaali coggu ngun.
Ɗun ɗon, ko si tawii yeeyoowo on nennanii mo henndagol coggu ngun hara dummune nennagol ngol toɗɗaaka.
Si tawii non o nennanaaki mo few haray himo waawi firtude yeeyugol mo no’o nennori jonnugol coggu ngun.
Si tawii o habbike mo dummune happaaɗe haray o maraa hagghee firtugol ko adii feƴƴude hay si tawii hino ɓuri balɗe tati.
• Si tawii yeeyoowo on e soodoowo on fottii nennugol yoɓugol coggu ngun, komi faalaa wi’ude ko soodirgol ñamaande taw si ɗun hino sella ?
- Hino sella, kono dummunne ñamaande nden hino haani wonude happaande, nde wonaa ɓeydeteende maa ɗuyteteende, hara wonaa suuuɗiinde, si tawii ɓe fottanii yoɓugol coggu ngun fewndo tootugol haray ngeyngu ngun bonii sabu saa’i tootugol wonaa happaaɗo.
• Si tawii wonii non yomugol ñamaande nden hewtii ɓe fotta nii nennugol nde haa e dummune toɗɗaaɗo fii yo’o ɓeyditu coggu ngun?
- Ɗun dagaaki sabu ɗun ko e ribaa jeyaa, ko kongol joomiraaɗo ka nder deftere makko teddunde:
﴿ أَحَلَّ الَّلهُ الْبَيْعَ وَحَرَّمَ الرِّبَا...﴾
{Ahallallaahul bay’a wa harrama ribaa} {Allaahu on daginii ngeygu o harminii ribaa}.
• Tuma go’o soodoowo on e yeeyoowo on fottanay yeeyugol kiloo teemedere ngawri e kiloo teemedere e noogay e mayri ?
- Ɗun ko ribaa non, ko harminaa ɗun.
• Tuma go’o kadi wattitugol kiloo teemedere ngawri e kiloo teemedere ngawi e mbuuɗi cappanɗe jowi faran ?
- Ɗun ɗon kadi ko e ribaa jeyaa –wano anndirɗaa non-ɗun ko harmuɗun si wonaa hara o ɓeydu e jaasundi ndin wano misuwaaru hun, kun misuwaaru hun lintee ko peesodata e ɓeydiindi ndin e ngoya senngo, cappanɗe jowi faran on e ngoya senngo ko fii ngawri ndin e ngoya senngo, on tuma haray ngeygu ngun ko laaɓungu ngu addataa ribaa.
• Ko honno mi anndirta ɗun ko ribaa mi woɗɗitoo ɗun?
- Hino sartinaa fii wonugol ribaa e nder gollondiral jawdi yamkewal piiji ɗiɗi:
1-Nde tawata gooto kala e piiji ɗin ɗiɗi ko ko peesetee maa ko etetee wano ngawri maa mbahe maa maaro maa dimɓe maa kanŋe maa kaalisi, kala ko peesetee maa etee.
2-Nde tawata piiji ɗin ɗiɗi non ko noonee gooto.
• Si tawii non ngeygu ngun ko nennugol coggu ngun taw hara si piiji ɗiɗi feƴƴuɗi ɗin fii addugol ribaa hino tawaa ?
[wonaa non woniri, hay ribaa on hino waawi wonude e mu’un hara ɗi tawaaka e nokkeeli ɗiɗi:
a) Nde tawata piiji ɗin ɗiɗi non ko peeseteeɗi maa eteteeɗi wonndude e luutondirgol e noonee on, wano wattitugol kiloo teemedere maaro e kiloo teemedere ngawri emmbere lewru.
b) Nde tawata piiji ɗin ɗiɗi wonaa ko peesetee maa ko etetee, ko yeeyirtee ɗun limugol wonndude e tawde ko noonee gooto, e tawde ɓeydagol ngol ko huunde wootere wano wattitugol kookooje jowi e kookooje sappo e jowi haa lewru lanna.
• Awa haray ɗun hino tinndini wonnde si tawii piiji ɗin ɗiɗi non ko yeeyirtee ɗun limugol wonaa peesetee ɗun wonaa etetee ɗun wano boofo, maa hara ko yeeyirtee ɗun meetugol wano baagiiji ɗin ɗin yeeyirteeɗi meeterji maa ko nanndi e mu’un taw hara si hino dagii yeeyirgol ɗi ko ɓeydii si tawii gollondiral ngal ko jawdi yankewal ?
- Himo waawi yeeyirgol ɓeydagol, hino dagoo wattitugol meeter cappanɗe tati bagi fii meeter cappanɗe nay, ɗon e ɗon, wano dagori wattitugol boofooɗe cappanɗe tati fii boofooɗe cappanɗe nay, ɗon e ɗon e ko wonaa ɗun.
• Kanŋe goy ?
- Ɗun ɗon dagotaako subu ko peesetee ɗun,
• Yeeyirgol kanŋe tafaaɗe ko ɓuriɗe immorde e kanŋe ɗe tafaaka, wano ɗun woodiri ka siyaakeeɓe ɓen hannde?
- Ɗun ɗon ko e ribaa jeyaa, ɗun hino harmi, hino harmi, si wonaa hara on tigi takkindir ko ɗuytii kon e goɗɗun wano feƴƴiri non.
• Si tawii noonee ngawri ndin luutondirii wano wa si tawii mi wattitii kiloo teemedere bonundi e kiloo cappanɗe jeenay moƴƴundi, maa maaro si tawii mi wattitii kiloo teemedere e nenndi moƴƴundi ndin e kiloo teemedere e noogay nenndi jaasundi, e ko wonaa ɗiɗi ɗo’o ɗiɗi.
- Ko wano non wattitirgol non dagaaki, sabu ɗun ko ribaa non si wonaa wattude e huunde go’o wano feƴƴiri non.
• Si tawii mi wattitii kiloo teemedere ngawri e kiloo cappanɗe jeeɗiɗi maaro ?
- Hino dagoo wattitude ɗon e ɗon, ɓaawo ngawri ko noonee maaro ko noonee go’o, wonndude e maanditagol wonnde ngawri e mbahe ka ribaa ko noonee gooto, dagotaako wattitugol kiloo teemedere ngawri e piide misal e kiloo cappanɗe jowi mbahe kayri tun, wano tawiri tamaro on fow ko noonee gooto, ɓiraaɗan e kosan ko noonee gooto.
Noonee go’o hino ton hino wi’ee (ribaal ghard).
• Ko honɗun woni ɗun ?
- Ko woni ɗun ko yo ñawlotooɗo on sartin ɓeydugol e hoore ñamaande nden ka yoɓugol, wano si tawii o ñawlike mbuuɗi teemedere e sarti yo’o yoɓuɗi ɓaawo dummune wuluure e mbuuɗi teemedere ɗun ɗon kadi ko harminaa ɗun, hino harmani ɓe ɗiɗo non (ñawloowo e ñawleteeɗo on).
• Awa ribaa ghard ko ñamaande pooɗaynde nafa, si tawii non ko ñamaande nde pooɗataa nafa ?
- Ñawlugol gomɗinɗo ko aldaa e pooɗugol nafa ɗun ko yiɗaa ɗun tentinaa ɗun wano mi wi’irnomaa ka aranun non, tentinii himmirɗo jogiiɗo haaju e maɓɓe fillaama e Nelaaɗo Allaahu on (s a w) :
من أقرض مؤمنا قرضا ينظر به ميسوره كان ماله في زكاة, وكان هو في صلاة من الملائكة حتى يؤديه
{Kala ñawluɗo gomɗinɗo ñamaande himo ndaarira ɗun hoyeende makko nden haray jawdi makko ndin hino e jakka, haray himo e nder julde malaa’ikaaɓe ɓen haa o yoɓa mo}.
Fillaama e Imaamu Abii Abdillaahi (a s):
مكتوب على باب الجنة الصدقة بعشرة والقرض بثمانية عشر
{Hino winndii ka dambugal aljanna mbarjaari sadaka ko moƴƴi sappo yoɓitirtee, mbarjaari ñamaa-nde ko moƴƴi sappo e jeetati yoɓitirtee}.
• Ɗun ɗon ko fii ñamaande haaniino on yewtii lan fii ñaawooje kafugol, mi anndii wonnde siɗɗo an on hino faalaa kafude ngeygu e goreejo makko on.
- Kafugol hino dagii hakkude yimɓe ɗiɗo hellifaaɓe maruɓe hakkil suɓotooɓe hara wonaa karhaaɓe hara jawdi maɓɓe ndin wonaa haɗaaɓe e mayri sabu daytere.
Baaba en maaki ɗun ɓe ɓeyditi:
Fiɓugol huwwondiral kafu hino waawi wonude e banŋeesi buy, hino hen ko wi’etee (Sarikat izniyat) ɗun ɗon hino yowitii yo taw hoore maakiti kafugol ngol ko kafaa ɗun hakkunde maɓɓe kamɓe ɗiɗo sabu gooto e sabuuji jillondirgol ɗin wano kafugol, hino haanani gooto kala e kafuɓe ɓen ɗiɗo maa kafuɓe ɓen buy firtugol kafu ngun, wano non senndugol jawdi kafaandi ndin, si tawii ɗun lorrataa lorra tampinayka kafidaaɗo on. Si tawii gooto e maɓɓe firtii haray haananaa oya gollitirgol jawdi kafaandi ndin, tono on e loosugol ngol ɓe ɗiɗo non ɓe heɓay emmbere jawdi makko ndin, si tawii hiɓe fota tono on e loosugol ngol ɓe sennday, si tawii ɓe fotataa mo bee e maɓɓe ko emmbere jawdi mu’un ndin heɓata tono maa loosannde.
• Si tawii kafiduɓe ɗiɗo fottanii yo goɗɗo e maɓɓe ɓuru tono sabu tawde ko kanko ɓuri golle maa hara ko golle makko ɗen ɓuri maa ɓuri himmude golle kafidaaɗo makko on maa hara wonaa fii ɗun ?
- Fottugol ngol no selli hino huutoree.
• Si tawii jawdi bonii e juuɗe gooto e maɓɓe immorde e jawdi kafaandi ndin ?
- Kafidaaɗo e golle ɗen ko hoolaaɗo o yoɓataa ko loosi kon si wonaa hara welsindaare maa feƴƴintigol o wonndi.
• Hino ton kadi huuwondiral lollungal hakkunde yimɓe ɓen nanndungal e kafugol ko woni ɗun ko yo a jonnu jawdi ma’a ndin neɗɗo waawuɗo ngeygu fii yo’o njulorndi tono on wona hakkunde amen emmbere toɗɗaande wano feccere nden maa tataɓal ngal maa nayaɓal ngal ?
- Ngal ɗon gollondiral hino selli si tawii ɓe fottanii hara ko hellifaaɓe ɗiɗo joomiraaɓe hakkil suɓantooɓe hoore mu’un hara jooma mayri wonaa haɗaaɗo e jawdi makko ndin sabu (ñamaande), ko ɗun wi’etee (Mudaaraba).
• Golloowo on non ?
- Hino dagii nde tawata ko o haɗaaɗo e jawdi makko ndin sabu ñamaande, si tawii huuwwondiral ngal addaali gollitirgol jawdi ndi o haɗaa e mu’un ndin. Ɓaawo ɗun hino haanani gooto kala e jooma jawdi ndin e golloowo on firtugol ko ɓe fotti kon ko adii ɓe fuɗɗaade maa tuma ɓe fuɗɗii, ko adii tono heɓaade maa tuma tono heɓii, loosannde nden fawaaki golloowo on si wonaa hara o ɓurtin maa o hewsindi e jawdi ndin.
• Si tawii non jooma jawdi ndin fottii e golloowo on wonnde loosugol ngol fow ko e hoore golloowo on ?
- On ɗon sarti hino selli kono ka lannoode ko yo taw tono on fow kadi ko golloowo on jeyi hara wonaa kafidugol e jooma jawdi ndin.
• Si tawii non ɓe fotti wonnde yo loosannde nden wonu e hoore maɓɓe ɓe ɗiɗo non wano woniri ka tono non ?
- On sarti ɗon ko meere, ko goonga, si tawii o sartinanii golloowo on nde o yoɓirta feccere e loosannde nden maa nde fow immorde e jawdi makko laaɓundi haray sarti on hino selli hunnugol mo hino waɗɗii.
• Si tawii ɓe luutondirii emmbere geɓal golloowo, jooma jawdi ndin yewtii ko fanɗi , golloowo on yewtii ko ɗuuɗi, hara golloowo on alaa seedee ?
- Ko konngol jooma jawdi ndin jaɓetee ñaawoowo on ka sari’a jaɓay konngol makko ngol, si tawii yewtere nden hewtii e makko wonndude e wooloore jooma jawdi ndin ɓaawo ɗun wonaa lunndii ɗun ko feeñi.
• Ko honno ɗun lunndorta ko feeñi ?.
- Misal mu’un, si tawii jooma jawdi ndin wi’i ko fannɗi e tono ko ɗun woni geɓal golloowo on emmbere nde tawata golloowo waɗantaake ɗun ko ɓuri heewude kon. Wano gooto ender wuluure golloowo on wowlii ko ɗuuɗi wyeru emmbere anndaande nden .
• Si tawii wonnde golloowo on nodditike majjugol maakiti on, maa loosugol, maa ronkugol heɓagol tono, jooma jawdi ndin yeddii konngo makko ngon ?
- Ko konngol golloowo on ƴettetee tuma ɓe yahi ko ñaawoowo sari’a on fannii ɗun wonaa lunndiiɗun ko fdeeñi kon. Wano wasi tawii o wi’ii wonnde maakiti on majjirii tun majjirii sumugol hara jawle luttuɗe wonndunooɗe e makko ɗen.
• Si tawii jooma jawdi ndin nodditike wonnde golloowo on janfike maa welsindike e jawdi ndin ?
- Ko konngol golloowo on ƴettetee-wano feƴƴiri non-ka ñaawooro sari’a on tuma o yiltitii e sarti feƴƴuɗo on.
• Tuma go’o goɗɗo halfinay goɗɗo go’o yo waɗammo golle ɗe o waɗaynoo ɗen kanko tigi, wano nde goɗɗo halfinta goɗɗo ngo’o yo yeeyammo suudu makko ndun maa nokkuure makko nden maa ko nanndi e mu’un taw hara si ɗun hino mari sartiiji feere ?
- Eyyo, hino sartinaa e halfinaaɗo e halfinɗo nde tawat ɓe ɗiɗo non ko ɓe joomiraaɓe hakkil faandiiɓe waɗugol kaliifu on suɓaniiɓe hoore mu’un hara wonaa karhaaɓe e mu’un, wano tawiri hino sartinaa e halfinɗo on hellifeede si wonaa e nder ko paykun senndindirkun sellata immanagol.
• Enee taw hara si tawii konngol hertii ngol hino woodi wowletee ngol ?
- Wonaa non woniri, kala ko tinndini e konngol maa kuugal maa mbindin yonay, kaliifu on bonay si tawii halfinaaɗo on maa hanfinɗo on maayii.
• Tuma go’o goɗɗo luwinay galle makko ɗen maa suudu yeeyirdu makko ndun maa ko nanndi e majji kannji ɗiɗi, maa luwina hoore makko fii golle wano ño’ugol, maa mahugol maa dogingol oto e piyude misal ko hon ɗun woni ko sartinaa e luɓugol ɗon, ko honɗun woni ñaawooje mu’un ?
- Luɓugol ngol hino sellana jooma mu’un maa halfinaaɗo on maa hikkiiɗo e mu’un on.Hino sellana woɓɓe go’o, si tawii jooma mu’un maa halfinaaɗo on maa hikkiiɗo e mu’un on newnanii ɓe.
Hino sartinaa e luɓotooɗo e luɓoowo hellifeede, e jogaade hakkil e suɓagol, e tawde wonaa o haɗaaɗo e jawdi makko ndin sabu ɗaytere maa ñamaaande, hino sella luɓagol on ñawliiɗo tigi.
Hino sartinaa e ko luɓetee kon wano nokkuure yo taw huunde happaande eɓɓaande, e yo luɓotooɗo on yi’unde maa o anndira sifagol e nde luɓoowo on waawata jonnude luɓiiɗo on, ko goonga henndagol luɓiiɗo on yonay e yo taw ko waaweteende nafitoreede ko luɓiiɗo on faalaa kon wonndude e heddagol nde e batte mayre, e yo taw ngol nafitorgol ɗon ko dagii ɗun, sellataa luɓugol nokkuure fii yeeyugol beere, ko wano non piiji harmuɗi luttuɗi ɗin.
• Enee luɓagol hino mari konngol hertii ngol ?
- Luɓagol maraa konngol hertii ngol, ko woni tun kala gollal tinndinngal e mu’un yonay, hino yona e piyude misal joopagol mboboojo joopannde faaminaynde luɓagol maa luɓugol, ngal luɓal ɗon hino sella.
- Si tawii goɗɗo luɓike suudu maa nokkuure jooma nokkuure nden sartinani mo nde kanko tigi o hoɗata e mayre hara wonaa goɗɗo go’o, maa kanko tigi o golla e mayre hara wonaa jonnugol nde goɗɗo go’o, e taw hara si tawii luɓiiɗo on hino waawi luɓude ɗun goɗɗo go’o ?
- Wonaa non woniri ɗun haananaa mo.
• Si tawii non luɓuɗo mo on sartiniraali sifa non ?
- On tuma luɓiiɗo on hino waawi luɓude goɗɗo go’o, e hoore sarti o luɓirtaande goɗɗo go’o ɓuri coggu ngu’o luɓiraa ngun, si wonaa hara taw o wattitike nde maa ko nanndi e mu’un, ɗun ɗo’o ko fii suudu e suudu yeeyirdu [ko wano non kadi ko wonaa kanji ɗiɗi immorde e piiji luɓeteeɗi ɗin gila e leydi remeteendi e mu’un ndin].
Baaba en an maaki ɗun ɓe ɓeyditi:
Luɓagol sellataa, si wonaa hara dummune ɗen ko happaaɗe, kala luɓuɗo nokkuure hino haani happude dummune ɗen, kala luɓuɗo suudu hino haani happude dummune ɗen ko wano non.
• Addanee lan misal e luɓal ngal dummune mu’un happaaka, hara ngal sellaa sabu ɗun ?
- Si tawii luɓuɗo on wi’ii luɓaaɗo on: (Mi luɓiima suudu an ndun fii yo’a yoɓan lewru bee mbuuɗi teemedere fannii hiɗa e nder ton) ngal ɗon luɓal sellaa.
Si tawii jooma nokkuure nden wi’ii : (Mi luɓiima nokkuure an nden fii nduu ɗo’o lewru yoɓaa mbuuɗi cappanɗe jowi, yere ko wonuɗaa e mayru ɓaawo ɗun woo ko e ngunɗon coggu). Haray luɓugol ngol e lewru aranuru ndun tun selli, ko lutti kon sellaa.
Ɗun ɗo’o ko si tawii gollondiral attiingal ngal ko e innde luɓagol, ɗun hino waawaa ñawndireede inɗe go’o, en alaa nokku ka yewten fii majje ɗo’o.
• Si tawii luɓuɗo suudu ndun maa nokkuure nden jonnii luɓiiɗo on?
- Haray hino waɗɗii luɓiiɗo on jonnugol njoddi ndin.
• Si tawii suudu ndun yanii e nder dummune luɓagol ngol hara hindu e juuɗe luɓiiɗo on.
- Si tawii luɓiiɗo on raɓɓinɗinaaki e jogitagol ndu o welsindaaki ɗun wona sabu yanugol ndu haray wonaa o lannditeteeɗo fii mu’un.
• Si tawii goɗɗo luɓike otowal goɗɗo e piyude misal ?
- Haray hino waɗɗii waɗugol keerol no ngal haanaa gollitireede non, ko fii yimɓe kaa ko fii dolle, kaa ko fii fow, ko wano e piiji luttuɗi ɗin hino waɗɗii toɗɗagol noonee nafa kan.
• Si tawii non o luɓike ngal fii ronndagol tebbeeli hirsaaɗi e laawol ngol wonaa laawol sari’a on fii yeeyugol ɗi ɓen dagimɓe ɗun ?
- Enee mi yeetaaki ma wonnde luɓagol nokkuure fii yeeyugol beere hino harmi [ɗun ɗo’o kadi ko sifa mu’un sellataa] ?.
• Si tawii neɗɗo halfinii goɗɗo yo ɗaɓɓammo gollooɓe e njoddi toɗɗaandi, halfinaaɗo on ƴettiriɓe njoddi jaasundi ko jooma mu’un toɗɗii kon ?
- Hino harmani halfinaaɗo on ƴettugol ko ɓeydii e mu’un kon, hino waɗɗii mo jonnitugol jooma jawdi ndin.
• Si tawii jooma suudu ƴettii wiccoowo (pentoowo) fii wiccugol suudu makko ndun e noonee sifaaji ɗi’o happani mo, o pentirii suudu ndun e noonee go’o.
- Haray pentoowo on hanndaa e njoddi few.
• Ko heddanii lan ko lanndagol fii (sarghafiiliyata) e (khulw) ?
Sarghafiiliyatu hino waɗa e nder nokkeeli heewuɗi ...Hino jeyaa e ɗin nde jooma jawdi ndin e luɓiiɗo on fottata e nder humugol luɓal ngal nde jooma jawdi ndin ƴettata seeɗa e mbuuɗi ɗin heddanoo luɓiiɗo on hagghee huutorgol nokkuure nden ɓaawo lanugol dummune luɓal ngal fii jawdi toɗɗaandi e nder hitaande maa ko fotata e njoddi wowtaandi e hitaande fii nokkuure e nder hitaande bee.
Si tawii ɓe fottii e hoore ɗun haray hino daganii luɓiiɗo on nde o heddotoo e nokkuure nden tuma dummune luɓagol ngol lanni o jonna jooma nokkuure nden jawdi ndi ɓe fotti fii mu’un ndin wano tawiri himo waawi liiƴanagol hagghee makko on ɗo’o fii goɗɗo go’o, o accana mo nokkuure nden e hoore jawdi ndi ɓe fottanta kamɓe ɗiɗo, e nder alhaaliiji ɗin ɗiɗi non newnugol jooma nokkuure nden sartinaaka ɓaawo nde o newnani luɓiiɗo on gila ka fuɗɗoode hagghee gollitirgol nokkuure nden nafitora nde ɓaawo dummune luɓal ngal lannii.
• Si tawii goɗɗo newldii goɗɗo huunde hara wonaa coggu fus enee ɗun hino marai sartiiji toɗɗaaɗi ka diina lislaamu ?
- Hino woodi, hino sartinaa nde tawata okkuɗo on ko hellifaaɗo faandiiɗo okkugol suɓiiɗo hara wonaa karhaa-ɗo wonaa haɗaaɗo e ko’o okki kon on tuma dokkal makko ngal hino sella gila e neldaari maa dokkal nawnuɗo mbaru (nawnaare mayde) ko ƴettetee e ngal dokkal ɗon ko gila ka tataɓal nattiri ley ko ɓuri ɗun ɗon sellii woo si tawii ronooɓe ɓen newnii.
Dokkal ko finnde hotonnjinude e (iijaab) okkugol e jaɓugol dokkal ngal, kala ko tinndinta e majji kannji ɗiɗi foti ko konngol maa ko kuugal yonay, wano tawiri hino hatonnjini e jaɓugol ko okkaa kon si tawii alaa e juuɗe makko.
• Si tawii ko okkaakaa kon alaa e juuɗe okkaaɗo on hara o henndaaki e juuɗe okkuɗo on ?
- Heddoto e juuɗe jooma mu’un arano on, haa okkaaɗo on henndoo e nder ngurndan okkuɗo on, on tuma wona e juuɗe makko.
• Ko honno goɗɗo henndorta suudu si tawii o okkaama ndun ?
Si tawii jooma suudu ndun ittii junngo makko e mayru o laɓɓinii ndu o waɗii ndu e juuɗe okkaaɗo ndu on haray jonnugol ngol timmii dokkal ngal sellii.
• Si tawii non okkuɗo on maa okkaaɗo on maayii ko adii o junnude maa o henndaade ?
- Haray dokkal ngal maa neldaari ndin bonii, on tuma huunde okkaande nden ko ronooɓe okkuɗo on jeyi.
• Tuma go’o goɗɗo taway goɗɗun maa jawdi majjundi hara o anndaa jooma mayiri hocca ndi ?
- Ɗo’o alhaaliiji buy hino woodi:
1-Yo taw maande alaa e jawdi hoccaandi ndin (maande nde o waawi siforde ɗun jooma mu’un fii yiitugol jooma mu’un) e nder on ɗon alhaali hoccuɗo on hino waawi ƴettande ndi hoore makko.
2-Nde tawata maande hino e jawdi hoccaandi ndin hara cokku mayre hewtaa Dirhamu gooto ka sari’a[1] e nder on alhaali ɗon waɗɗaaki hoccuɗo on ɗaɓɓitugol jooma m’un [o ƴettantaa ndi hoore makko kadi ko woni tun o ittanay ndi sadaka o jonna waasuɗo.
3-Nde tawata maande hino woodi e jawdi hoccaandi ndin hara coggu mayri on ko dirhamu maa ko ɓuri, e nder oo alhaali ɗo’o hino waɗɗii hoccuɗo on yeynitugol ɗaɓɓita jooma mayri e gila ka o hocci ndi ɗon haa timma hitaande, hino waɗɗii yo taw yeynitugol ngol ko nokkeeli ka yimɓe ɓen mooɓotoo ɗon wano ka luumo maa ka tummbondire e ka jamaaji e ko wonaa ton ka on tigi tanƴinii yi’ay jooma mu’un.
• Si tawii non o yi’aali jooma mu’un ?
- Si tawii hoccuɗo on yi’aali jooma mu’un hara ko ka Haramu Makka o hocci [o ittanay ndi sadaka e innde jooma mayri] si tawii non ko nokku go’o hoccuɗo on suɓoto hakkunde piiji ɗiɗi: Immaa o marana ndi jooma mayri on saa’i himo mari hagghee nafitorgol ndi mara lasili mayri on, maa o ittandi sadaka e innde jooma mayri [alanaa mo jeygol ndi e alhaaliiji ɗin fow].
• Si tawii ko hoccaa kon ko mbuuɗi ?
- Si tawii jooma majji waawii anndaade sabu yoga e piiji wano limoore majji on maa jamaanu mo ɗi hoccaa on maa nokku ka ɗi hoccaa ɗon haray yeynitirgol ɗi ɗun hino waɗɗii.
• Si tawii goɗɗo wi’ii ko kañun jeyidni ?
- Si tawii anndaama ko goonga makko haray hino waɗɗii jonnugol mo ɗi, si tawii o sifike tawii sifa on hino nanndi e goonga hoolaama wonnde ko goonga makko haray hino waɗɗii jonnugol mo.
• Hiɗon maakude ko si tawii hoolaare heɓike goongugol mo ngol, si tawii non en hoolaaki en sikkiti ?
- Sikkitagol ngol tun yonataa.
• Hari ɗun ɗo’o ko ñaawoore fii jawdi haccaandi ndi en anndaa jooma mu’un, si tawii non goɗɗo jattii jawdi maa piiji goɗɗo e hoore doole e tooñugol mo?
- Jattugol hino jeyaa e junuubuuji mawɗi harminaaɗi, jattuɗo ko letteteeɗo ñannde darngal lette sattuɗe, fillaa-ma e Nelaaɗo meeɗen Muhammadu (s a w):
من غصب شبرا من الأرض طوقه الله من سبع أرضين يوم القيامة
{Kala jattuɗo cuɓal e leydi, Allaahu on ronndinoyay mo ñannde darngal leyɗe ɗen jeeɗiɗi non}.
Hino fawii jattuɗo jonnitugol ko’o jatti kon jooma mu’un foti ko suudu woni ko jattaa kon foti mbuuɗi foti ko piiji go’o ko wonaa ɗun.
• Si tawii o jonnitii suudu ndu’o jatti ndun haray o sortii daande makko nden ?
- Haray o sottaali, hino waɗɗii mo yoɓugol emmbere njoddi luɓagol ndun suudu kadi.
• Hay si tawii jattuɗo on hoɗaali e suudu ndu o jatti ndun ?
- O yoɓay njoddi maryu on hay si tawii o hoɗaali e nder mayru e ɗen dummune ɗon, sabu o haɗii mo nafitor-gol nafa jawdi makko ndin, hino wa’i wa si o yeebii ndi, o yoɓandi.
• Si tawii neɗɗo jattii leydi o tutii e mayri o remii e mayri ?
- Hino fawii jattuɗo on ɓorugol ko’o tuti kon itta ko o remi kon kisan wonndede e coggu gollirɗo sifa ndin leydi, hay si tawii ɓorugol ko tutaa kon itta ko remaa kon addii ɗuytugol ghiima leydi ndin haray hino waɗɗii jattuɗo on yoɓugol ko ɗuytii kon, ɗun ɗo’o fow ko si tawii jooma leydi ndin yarlaaki heddagol remuru ndun ka nder leydi nii tun, maa e hoore njoddi si wonaa ɗun waɗɗaaki e jattuɗo on ittugol hay hino daganii mo accugol ɗon e laawol ngol tawata jooma leydi ndin hino yarlii.
• Si tawii non ko jattaa kon loosii fewndo jattugol ngol hara wonaa e hoore tewaare?
- Haray hino waɗɗii mo jonnitugol jooma mu’un yeru mu’un e naafaaji mu’un loosuɗi ɗin.
• Ko honno o jonnitirta mo yeru mu’un ?
- Ko jattaa ko noonee ɗiɗi:
1-Ghiima yankeejo: Ko ɗun woni heɓugol sifa mu’un tigi ɗuuɗaa e nder sifaaji ɗin luutondirɗi sabu luutondi-rgol faaleeji ɗin wano nagge maa dammi..sifa oo ɗo’o noonee jattuɗo on jonnitay mo coggu mu’un ngun ñannde majji.
Yeru yankeeko: ko ɗun woni ko nanndi e mu’un hino heewi buy ka nder sifaaji wano ngawri e mbahe hino waɗɗii jattuɗo on yoɓitugol sifa mu’un tati nde tawata ko jattaa kon e ko yoɓitaa kon seedaa e nder banŋeeji ɗin fow, ngawri bonundi yonataa-e piyude misal-lonto moƴƴundi.
Si tawii goɗɗo jattii jattuɗo arano on, ɓaawo ɗun ko jattaa kon majjii ?
- Hino woodani jooma mu’un lannditagol mo’o faalaa woo e jattuɓe ɓen lonto mu’un maa coggu mu’un foti ko jattuɗo arano on foti ka jattuɗo ɗiɗaɓo on, kono si tawii jooma mu’un ƴantii jattuɗo arano on, haray hino woodani mo lanndagol ko o lorri jooma mu’un kon, kono jattuɗo ɗiɗaɓo on lanndotaako arano on.
• Si tawii jooma jawdi ndin anndii wonnde jawdi makko jattaandi ndin hino e juuɗe jattuɗo on ?
- Hino woodani mo jattugol e juuɗe jattuɗo mo on hay si tawii ko e hoore doole, baaba en an maaki ɗun ɓe ɓeyditi:
Si tawii o henndike jawdi jattuɗo on, hino daganii mo ƴettugol ndi lonto jawdi makko jattaandi ndin hay si tawii hindi fota e jawdi makko ndin coggu.
• Si tawii non jawdi jattuɗo on hino ɓuri ɗuuɗude jawdi jattaandi ndin ?
- Hino daganii jooma jawdi jattaandi ndin ƴettugol emmbere jawdi makko jattaandi ndin o tottira ɗun hagghee makko on.
• Ko adii en timminnde yewtere me’en nden hannde miɗo faalaa lanndagol on lanndal himmugal lan ?
- Miɗo heɗimaa.
• Heewii ko mi yi’ata hiɗon itta sadaka.
- Ko goonga, kono ko honno yiiruɗaami miɗo ittude sadaka, min fewndo mi ittata sadaka mi etoto hara hay e gooto yi’aali lan, ɗulle ko woni sabu ɗun si tawii a ittii sadaka yiɗaaɗo on e hoore gunndoo ko ɗun ɓuri moƴƴude ittugol mo e kene peɗɗan yeeso yimɓe ɓen, hari Imaamu ma’a on Alii Ibnul Hussaynu (a s) hino wi’aynoo: الصدقة السر تطفيء غضب الربّ {Ittugol sadaka e hoore gunndoo ɗun ñifay tikkere jooma nden}.
• Enee hara goɗɗun hino sartinaa e nder sadaka?
- Hino sartinaa e sadaka faandagol ɓattorgol Allaahu seniiɗo on.
• Enee sadaka on hino mari saa’i happaaɗo ?
- Alaa... kono hino yiɗaa ittugol mo bimbi subaka, sabu ittugol mo bimbi subaka duñay bone ngal ñallal ɗon hino yiɗaa ittugol mo ka arannde jemma anndu ittugol mo ka arannde jemma ɗun ɗon kadi duñay bone jemma on.
Mu’ulaa bun Khaniis wi’i: {Abuu Abdullaahi (a s) yaltiino e nder jemmaare niɓɓitunde himo faalaa yahude ka banii Sa’aada mi jokkiti mo e jaka ko goɗɗun yaniri mo, o wi’i: Bismillaahi, yaa an Allaahu jonnitu men ko majjani men kon, o wi’i: Mi ari mi tawi mo, mi salmini mo, o wi’i : ko an woni Mu’laa ? Mi wi’i: Ko min woni Muula’a, yo Allaahu waɗan sottoowo ma, o wi’immi: ɗaɓɓitir junngo ma’a ngon kala ko yi’uɗaa jonnaa mi, o wi’i: e jaka yoo ko bireedi lanciiɗe, mi woni e jonnugol mo, e jaka yoo e hino booto hun bireedi, mi wi’i : Accu mi ronndano maa, o wi’i: accu, ko min ɓuri ahnndude ronndagol ngol, kono yaaden, men ari Zillatu Banii sa’aada e tun men tawi yimɓe ɗaaniiɓe o woni e taƴugol huntere bireedi maa kunte ɗiɗi o waɗa ka ley conci gooto kala e maɓɓe, ɓaawo ɗun men yahi, mi wi’i: Ɓe’e hino anndi goonga ? Si tawno hiɓe anndunoo en fonnirayno ɓe Pellet Allaahu on tagaali huunde si wonaa hara himo mari maroowo mo hino mara ɗun, si wonaa sadaka ɗun ɗon ko Allaahu on tigi jaɓata, hari baaba en an si ɓe ittii sadaka ɓe waɗay ɗun e juuɗe torotooɗo on ɓaawo ɗun ɓe jetta e juuɗe makko ɓe lunnoo ɓaawo ɗun ɓe jonnita torotooɗo on ko woni ɗun ko wonnde sadaka on hewtay e juuɗe Allaahu ko adii hewtude e juuɗe torotooɗo on}.
• Mi waawii faamude e nder o’o ghissa wonnde sadaka hino mari ɓural mawngal.
- Ko goonga fillayeeji ɗin lollii e rerɗingol fii mu’un.
Arii e fillayeeji ɗin wonnde sadaka ko lekki nawnuɗo, himo duña masiibo hara ngo hoddiraama, sadaka hino ɗaɓɓiree jippagol arsike, himo ɓeyda e jawdi, o dannday mayde bonnde e nawnaare haa o linti dammbuɗe cappanɗe jeego’o bonuɗe ɗe o uddata.
Ɗun ɗo’o fow ko ɓural sadaka, kono yanñangol ɓeynguure nden hino ɓuri moƴƴude idii ittugol sadaka jonna woɓɓe go’o. Ko wano non kadi jonnugol sadaka hatonnjinuɗo ɓattiiɗo hino ɓuri jonngugol sadaka goɗɗo go’o ko ɓuri ɗun moƴƴude ko jonnugol sadaka on siɗɗo lunndiiɗo.
• E siɗɗo lunndiiɗo ?
- E siɗɗo lunndiiɗo.
Ko ɓuri moƴƴude sadaka ko ñamaande. Ko goonga ko ɓuri moƴƴude e sadaka ko ñamaale ɗen wano feƴƴiri e eggugol fillayee on non.
[1] -Ko faandaa e dirhamu gooto ka sari’a, ko garaamu tati kaalisi jaasuɗo nayaɓal garaamu gooto.


text:
Oo suka debbo Ameriknaajo iwdi Eritere, ko gumɗo, paho, kono ko ganndo. Ko o keedoowo (awokaa) karallo ko faati e hakkeeji siwil, tee o janngi ko e duɗal Duɗal jaaɓi haaɗtirde lollungal biyeteengal Harvard, ɓurngal moƴƴude jaŋde e winndere hee kala.
Oo suka debbo Ameriknaajo iwdi Eritere, ko gumɗo, paho, kono ko ganndo. Ko o keedoowo (awokaa) karallo ko faati e hakkeeji siwil, tee o janngi ko e duɗal Duɗal jaaɓi haaɗtirde lollungal biyeteengal Harvard, ɓurngal moƴƴude jaŋde e winndere hee kala.
O wiyetee ko Haben Girma. O jeyaa ko Dental dowlaaji Amerik. Ko o gumɗo, ko o pawho, ko o ganndo, sibu o janngii haa o heɓi seedantaagal keedoowo (awokaa), ɗum noon o janngi ko sariya paatuɗo e hakkeeji siwil to Duɗal jaaɓi haaɗtirde lollungal biyeteengal Harvard.
Kanko oo suka debbo, o jibinaa ko Kaliforni tawi jumma makko ina dogi Eriteree ina mooloyii to Dental dowlaaji Amerik hedde 1980. Ko ɗum rokki mo fartaŋŋe, sibu to Amerik sariya ina woodi toon gaddiiɗo hakkeeji ɗawaaɓe kattanɗe, haa arti noon e hakke janngineede. So tawiino ko Eriteree wonnoo, eɗen nganndi o janngataano nii, saka o hoonoo, sibu mawniiko gorko keddinooɗo toon oo, gumɗo, paho kañum ne, alaa fof ballal dañi toon.
Hannde oo, Haben Girma ina golloo ngam etaade moƴƴitinde jaŋde karallaagal wallitoore wumɓe e fahɗuɓe yahde ekkol. E darorɗe hitaande ndee o fottii e persidaa Obama.
Ɗumɗoo dey ko seede wonde aadee, kala e sifaa no jibiniraa, Alla ina rokki ɗum kattanɗe goɗɗe, cuuɗiiɗe walla nii peeñɗe, gaddanooje ɗum waawde ƴellitaade e gannde; ɗuum woni ko wiyetee “So damal uddiima tan, Alla uddittu goɗngal !”
Harvard. Duɗal jaaɓi haaɗtirde Harvard (Harvard University) walla Harvard tan, ko duɗal jaaɓi haaɗtirde Ameriknaawal gonngal to Massachusetts (Amerik), cosangal ñalnde 28 oktoobar 1636; ɗum noon kanngal woni duɗal toowngal ɓurngal ɓooyde to Amerik. Ina hiisaa ko kanngal woni go’o e duɗe jaaɓi haaɗtirde winndere ndee kala. Annduɓe heewɓe heɓɓe njeenaaje Nobel ko e maggal njanngi. Angal waɗi 2 497 jannginoowo, 6 715 sanɗa rogere lesre e 12 424 sanɗa rogere dowre, ummoriiɓe e jookli winndere ndee kala (132 leñol e hitaande 2004). Ko ɗee duɗe jaaɓi haaɗtirde ndewi e maggal : Stanford (Amerik), MIT (Amerik), Berkely (Amerik), Cambridge (Angalteer)…
Bookara Aamadu Bah


text:
Ɓure jeeɗiɗi gonɗe e jahrugol koyɗe min cuɓtinii on e ɓure keewɗe gonɗe heen ɗee.
1.Ustude sokla : wiɗtooji keewɗi kollii wonde moylude ɓuri won oon safaara waawde ustande neɗɗo sokla. Ɗum noon ko huunde moƴƴere e cellal hakkille.
- Yahdu yaawndu ina ɓeyda semmbe sibu ina addana ƴiiƴam yirlaade no moƴƴi e ɓalndu, addana celule mum gurwel (oksisen), nii woni joomum ɓeydoo jeertaade e wuurde.
- Yahdu jeyaa ko e peeje ɓurɗe newaade ngam moƴƴinde yerindo kolesterol neɗɗo. So a duumiima e yahdu, kolesterol maa moƴƴo ina ɓeydoo, bonɗo oo telloo.
- Yahdu ina usta taƴam ɓeram e aksidaaji ɗaɗ-ngaanndiiji sibu ina gurwina (rokka gurwel) no moƴƴi ɗaɗi ƴiiƴam, ɗum noon feta ɗum en, ƴiiƴam ɓeydoo waamde.
- Yahdu duumiindu ina ɓeyda semmbe kette koyɗe e reedu e dote.
- Ko ɓuri heewde e ŋorño-ŋorñooɗe jokkorɗe keɓataa gurwel no haanirta nii. Kono so neɗɗo ina yaha, jokkorɗe mum ngonata ko e liraade ina ngarta, ɗuum na ɓiɗta ŋorño-ŋorñooɗe, naatna e mum gurwel e geɗe guurnirɗe ; huunde moƴƴunde e jokkorɗe.
- Hay so hojomaaji 30 tan neɗɗo yahi yahdu jam jam, ɓalndu mum ina duppa 75 kalori : woni ustude ɓellere ɓalndu, huunde moƴƴere e cellal…
- Yahdu koyɗe ina semmbina witaamin D moƴƴo e cellal ƴiye kam e paddorɗe ɓalndu.
Ittaa ko e internet….
Fulo : Bookara Aamadu Bah


text:
Leyɗe kulanaaɗe Kuudetaa e hitaande 2013 ndee. Hedde 23 saawiyee hitaande ngon-ɗen ndee, won wiɗto bayyinaa hollitoowo kartal leyɗe kulanaaɗe kudetaa e ndeeɗoo hitaande.
Leyɗe kulanaaɗe Kuudetaa e hitaande 2013 ndee. Hedde 23 saawiyee hitaande ngon-ɗen ndee, won wiɗto bayyinaa hollitoowo kartal leyɗe kulanaaɗe kudetaa e ndeeɗoo hitaande.
Ko leyɗe capanɗe tati (30), tawi heen 22 ko e leyɗe Afrik. Muritani jeyaa ko leyɗe 5 goobiraaɗe ko wojji, woni ɓurɗe hulaneede kuudetaa. Ɗeen leyɗe joy ko Muritani e Mali e Sudaan e Gammbi e Madagaskaar. Leyɗe gonɗe e diiwaan Saahal ɗee kala ina njeyaa e kulanaaɗe oon jamfa, haa heddii Senegaal.
- Heblo jaaynooɓe e huufooɓe
Ñalnde alet 24/02/2013, HAPA e goomu kalfinaangu peccugol ballal laamu rokkata jaayɗe, udditii heblo 124 jaaynoowo e jiiloowo, to Duɗal Ngendiwal Njuɓɓudi laamu, e jaayndiyaagal e malal ñaawoore (ENAJM). Heblo ngoo toɗɗii ko jaayɗe keɓtinanooɗe ina kuuɓni sarɗi kaandugol e ballal. Heblo ngoo ko lebbi tati, sibu ngo joofata ko 16 mee 2013. Fooyre Ɓamtaare neldi toon ko Aamadu Umar Jah (heblo jiilgol) e Njaay Saydu Aamadu (heblo jaandeyaagal). E hitaande 2011, terɗe ɗiɗi goɗɗe keblanooma ko faati e Engele: Baal Mammadu e Maamuudu Haaruuna Joop.
Roɓindo : BAB


text:
“So tawii, e nder kampaañ woote, gollooɓe laamu kulaani kersaani waɗde depasuuji ɓurtuɗi, fende penaale mawɗe ngam tan haa njiyee, fawaade e doosɗe mbatulaagu kuutorteeɗe e fannu fof, ellee leeso fijirgo wonande jogiiɗo mbaawka rokkude walla nomde, ina laaɓti ɗuum ko maale renndo deŋngo dumunna juutɗo, juutɗo no feewi”.
So ganndo huccitii e asamaan ngam ñaagaade dañal aduna, ɗuum ko maale wonde denndaangal juɓɓule nehaagu e piɓle paarnorɗi aadee nattii woodde.
So tawii e nder kampaañ woote, gollooɓe laamu kulaani kersaani waɗde depasuuji ɓurtuɗi, fende penaale mawɗe ngam tan haa njiyee, fawaade e doosɗe mbatulaagu kuutorteeɗe e fannu fof, ellee leeso fijirgo wonande jogiiɗo mbaawka rokkude walla nomde, ina laaɓti ɗuum ko maale renndo deŋngo dumunna juutɗo, juutɗo no feewi.
Hol no wonirta hay sappoɓal ngaluuji booyneteeɗi e nder kampañuuji, peeñirɗe e ñaantule ɗe Islaam haɗi, kersiniiɗe so ƴeewdaama e nguurndam ɓesngu nguu, hol no wonirta hay sappoɓal ɗiin ngaluuji paaboraaka ɓesngu njiñiingu e baasal bonngal e musibaaji e majjere ?
Banndiraaɓe, mbiyee « EF », on mbooraama.
Hoto mbarto-ɗee heedde hoore. Ko toon fof ɓuri ñawde. Oɗon cikki ɗii otooji mawɗi, ɗii V8-tuujii, V9-fuuji e V10-suuji faaro, gaaraaɗi yeeso wilaaji mon, Alla yiyataa ɗum ? Tawi noon hay ammbilaas paabotooɗo woodaani ngam daɗndude fittaandu haaƴotoondu muuseeki saraaji wuro too ?
Hol to ndee yiɗde nde ngoondaton oɗon njiɗi yimɓe mon ndee woni ? Mbar wonaa yiɗde uuga e sammeere ?
Ngartiree hakkillaaji mon. Luɓirɗo on mbaawka ngam waɗde ko mbela-ɗon dow hono mon en Oo, ina waawi sahaa kala jeytude on, haa njaaston ko ngonno-ɗon nde O tagata on gadanol ndee.
Eto-ɗee hay so laɓɓinde golle mon bonɗe ɗee nder galle, walla kam, ko famɗi fof, kamon galle oo ngam ustude mbonndam ndee fijirde.
Neɗɗo Alla foti toppitaade tan ko moƴƴitinde geɗe ɗe peewaani, bonnooje jokkere enɗam hakkunde yimɓe, walla dumtinooje laawol Tagɗo. Hay gooto e annduɓe men diine meeɗaa toppitaade goofi ɓurɗi mawnude. Ndaa ellee ɓe ndokki himme mawɗo ko ngeɗon nguurndam aduna e mbelemma mum, haa teeŋti e ngalu. Ɗumɗoo ko huunde bonnde, ñiŋoore baɗoowo ɗee geɗe fijirdeeje, ɗe njahdaani e diine men, wonaa e piɓle men walla aadaaji men.
Ɓeen sooriiɓe aduna ina njeeya diine e caɗeele leydi ndii, ina njeeya mbaadi mum e ŋari mum, ko jamfankooɓe. Wonaa kampañuuji woote njogori laɓɓinde ɓe e gacce taccuɗe keeri, ɗe ɓe ngaawi, e teyaaɗe, ngam dañde heen ngañaari ndi laaɓataa haa bada. Aɓe nganndi ko njiɗ-mi haalde. Mi yiɗaa diwde ɗoo.
Nande persidaa ina wiya: « miɗo yiɗi anndude », ko huunde haawniinde. Mbele omo foti yiɗde « anndude » kanko persidaa ?
Mbele persidaa ina jogii hakke majjude ko dogata e nder ɓesngu mum, ngu muusalla mum anndaa haa caggal leydi, sibu ko kanko fof idii sarde ɗum toon haa yaaji ?
Kadi, eɗen kaala haala manndaa.
Holi oon manndaa ? Manndaa alaa. So wonaa mo neɗɗo siifata nde nomaa kala. Ko njeenaari ndi neɗɗo jaasɗo rokketee, fawaade e geɗe ɗe kumpiti-ɗen, ngam ñaamde teewu banndum en.
Goonga oo, ko en fecciiɓe hakkunde jiyaaɓe e jiyɗinooɓe.
Kala heen dañɓe taccude ɓalal Berlin keɓi oya bannge, wonata darnde mum tan ko waɗde feere mbele heddiiɓe ɓee ina « keddoo e palaas mum en », mbaasa taccude. Ɓeen ko waasɓe ɓee, ɓe heege e ñawu e majjere e muuseeki ɗaysini. Yimɓe lohɓe, lesɗinaaɓe, ɓe kattanaani jannginde sukaaɓe mum en walla daɗndude ñawɓe mum en. Kuutorɗe kampañuuji woote, hollitteeɓe, ɗakkee so ina sokli, mbele limoore ndee ina timma. E nder ngol jiilyiitugol ɗo njurum woodaani, maa wood ɓiɓɓe leydi ɓe njogoraani abada heɓde hakkeeji mum en. Kala fenaande hankadi ko e maɓɓe fawetee… Haa nde Joomiraaɗo saltii kala.
Jagge mbiyee « EUF ». On maayii !
Yiɗde mahde renndo e dow fenaande, ko solteende mawnde wonande Laamiiɗo winndere. Dimmbinde hoore, foɓɓude ko taƴondiraani, walla moosde moosooji jaajɗi caggal kameraa, walla sara mawɗo leydi, ina anndaa ko feere nattunde nafde : aduna ina faami on ina ƴeewra kutuya. On kaandaani e ko wayi nii. Ngonee yimɓe. Ndimaagu mon difii faayiida mon.
Baabiraaɓe men e taaniraaɓe men alaa ngalu njoginoo so wonaa salaade jaasre walla huuñƴude e jawkal aduna. Gite maɓɓe fof kuccitnoo tan ko e Toowɗo Oo, tee ɗum haɗaano geɗe maɓɓe moƴƴude, tawi alaa ko ɓe njogii so wonaa mbeyon seeɗa e nakkon seeɗa, walla ngelobon seeɗa. Hannde, miliyoŋaaji mon ɗii ndokkataa on ɗuum.
Deedi mon ina keewi, kono on ceeraani e heege. Neɗɗo waawaa wonde galo nder won ngaal baasal.
So neɗɗo waɗtaani hakkille e calsalti nguɗu fenaande nder njuɓɓudi laamu, ina wayi no, kam e hoore mum yamirii firtaare leydi.
Muritani haandaani e ɗeen battane.
Eɗen ndippa ɗo gootel tawi eɗen taaroo winndere ndee e nder balɗe capanɗe jeetati, eɗen njooɓii haala mbelka, eɗen kaala ko en mbaawanaa. Ndaa konngol maayataa heege, ɗomɗittaa hay gooto, deeƴnataa ɓernde hay gooto. Ko waɗɗii e oo aduna koo, wonaa huunde famɗunde.
Alaa e sago Goonga feeña e golle, nuunɗal laamoo, huuɓna peccitagol ɓure, e ndeenka e njiimaandi. Joɗnde jaagorɗe nomoore tanndalde wootere ina woppi keddiiɗe ɗee, ko haram tunwingol leydi ; ndeen joɗnde alaa mo jooɗanii so wonaa hoore mum.
Dental annduɓe, dental jiiduɓe, goomu uddiingu walla lohorgol dartoriingol njelaari, ina fewjida e caggal leydi moojobe, ngam jaɓnude en ko yahdaani e ko ndon-ɗen koo, yahdaani e neesu men e aadaaji men, woni ko e wujjude yiɗde men e tunwinde ndimaagu men. Ko dente potɗe haɓeede. Parti politik dowlinoowo rasisma, siiyaagal, walla peccooru, walla jiilyiiltugol ngootaagu ngenndi men e peeñcu, ɗuum ko maale laaɓtuɗe laamu woodaani, tee alaa ko toppitii so wonaa laamoraade hebbinde keesuuji mum kaalis kam e konte mum banke. Ɓuraani ɗoon.
Ɓeen ɓe ngalu mum en ɓeydortoo majaango yitere, ina poti kam anndude wonde nguyka ina ɗaɓɓi sirlu seeɗa. Laamaaɓe ko waasɓe, ko lohɓe, kono ina miijoo. Ina gasa tawa e miijo won ɓeen, laamaaɓe ɓee ko jiyaaɓe, kono ko jiyaaɓe miijotooɓe. Gite maɓɓe ina ceeɓani sooynaade janngo e yaakaare, gite maɓɓe ngontii teleskopaaji ceeɓirɗi hiisiwal, ƴeewooji ngonka mon, cilooji penaale mon. Ɗumɗoo ina ɗaɓɓi gacce no poti fof.
Ko Muritani laaɓɗo, nuunɗuɗo, ɓiy-yummaajo, kisɗo tan waawi gaddanaade ɓiɓɓe ɓe ngollanto-ɗon ko ngolloto-ɗon koo, nokku ɗo mbaawi ƴellitaade, ɗo mbaawi wonde e yahde ina ndarni daaɗe, kono wonaa ina ɓitti laaceeje. Mbaɗtee heen hakille.
Ñemtinooje fenaande, ceedtaali fenaande, nanndikinagol fenaande, naafigaagal, ngonaa aadaaji renndo men. Ko jikkuuji garduɗi e kaalis e nguurndam fenaande e njiyee kam.
Hoto njaɓee woppitde ɓiɓɓe yummiraaɓe mon e baasal tawi oɗon lummboo e dañal ɓurtungal, ngal wondaani e nehaagu. Oɗon poti ɓurde ndee yiɗde nde juutataa ko ɓuri puɗgol leeɓi daneeji.
Miijooji ɗi cellaani ko mooƴu wonande janngo leydi men. Ndarto-ɗen seeɗa ngam wiyde fuuyɓe banngeeji fof, wullirooɓe Jam e ɗemngal tan, gollirooɓe Bone e juuɗe mum en e ɓerɗe mum en. Haalande ɓiy yumma mum ko yiyataa e hoore mum, ko e mbaadi nuunɗal e korsa jeyaa.
Wonaa laamiiɗo waylata ngonka, ko ɓesngu pinngu ngu foɓɓantaa so wonaa yimɓe haanduɓe heen. So oɗon ngondi e Alla, hay dara on kulaani. Kono so tawii on luutndiima Yamiroore Makko, ɗamaawu alanaa on.
Sirlu weytaare woni ko e yankinaare, hakindaare, fooƴteende. Renndeede ina rokka doole, sara mooso.
Kasruɗo ko oon mo alaa ko ɗacciri daartol so wonaa geɗe coofɗe. Hoto kuutoro-ɗee caɗeele woɗɓe ngam weltaade. Sibu ɗuum ko roosirde janngo mum e ngo jibinannde mum nimsa, ngañgu e meseer.
Njondikino-ɗee e seeɗa. Suudu huɗo heewndu welemma ɓuri taakaw bertaaɗo hooram-hooram, mahraaɗo warhooreeji, raakiraa surweende.
Yoneede e haaɗde e sokla mum ɓuri jawdi wonde ngalu. Yo Alla reen en enen kala, O waɗta en e laawol pooccingol ngol cuɓino-ɗen idan ngol. So laawol ndimaagu, ɓiyngu yummaagu e nuunɗal. Aamiin
Fulo : Bookara Aamadu Bah


text:
Aadee ko ko nattata woodde e winndere he. Alaa kombaaw-ɗen waɗde hankadi ngam falaade ɗuum. Hankadi ñaawaama ! No mbaaw-ɗen goongɗinirde kaaɗoo haala ? Jaaynde bayyinnde ɗum nde ko jaaynde ganndal heptinaande. Nde wiyetee ko Australian. Ko kayre bayyini haala ganndo gooto Ostralinaajo biyeteeɗo Frank Fenner, ceedtanaaɗo ganndal ko fayti e « ñifgol ciiri tagooje ». Omo jeyaa e «akaademi gannde» to Ostraali.
O heɓii njeenaaje keewɗe sabu wiɗtooji makko ; tee o wallifiima ko ina wona 100 winndannde ganndal siyaas. Omo yahra hannde e duuɓi 95. O heewaani haala. Ko o ganndo mawɗo ko fayti e « baylagol ciiri » (évolution), ganndal ngal o wiɗtiri e denndaangal mbaydiiji : gila e tolno ɓurɗo famɗude haa e ɓurɗo mawnude, e nder weeyo haa e taariindi.
E wiyde Fenner, ko en nattooɓe woodde sibu en keewii haa ɓurti. Ndeke kokeeweendi men jogori yooɓaade en. E wiyde Fedde Ngenndiije Dentuɗe maa limoore men yetto miliyaaruuji 6,9 ndeeɗoo hitaande. Ko ndiiɗoo keeweendi kam e« kuutoragol men ngaluuji tago » ngol yuɓɓaani, saabotoo majjugol aadee.
Batte gadane « sifaa nguurndam men » ko ɓeyadagol nguleeki weeyo : to ooɗoo fannu kadi Fenner moƴƴinaani jikke. E miijo makko, ɓeydagol nguleeki weeyo woni tawo koe fuɗɗoode mum, hay so tawii won ko puɗɗi-ɗen yiyde heen. O ɓeydi heen « Homo Sapiens ko ko majjata, ina gasa ɗoo e duuɓi 100. Ko noon kadi wonannde kullon keewkon. Tee hay huunde waawaa ɗum falaade hankadi. Mi yiɗaa haalde ɗum no feewi sibu won etotooɓe waylude geɗe ɗe ».
Wonannde Fenner, en mbaawaa daɗde ndeeɗoo fodoore : mbaaw-ɗen tan ko leeltinde huunde nde woorotaako.
Annduɓe heewɓe ina ngondi e makko e kaaɗoo haala, kono tan wonaa kamɓe fof calii wonde ko ɗum huunde nde waawaa duuñteede. Gooto e gollodiiɓe makko, biyeteeɗo Boyden, ɓuri moƴƴinde jikke. Oon wiyi « Ina gasa tawa ko Frank haali ko ina woodi, kono tan huunde e amen ina njaakorii maa aduna o faam ngonka ka, maa ɗum addan en waɗde mbayliigaaji katojinaaɗi haa njetto-ɗen ƴellitaare duumiinde. »
Fenner noon, ko e ngolɗoo konngol tan nanngtii « ko idii hannde ɓurnoo », « sukaaɓe tokosɓe yonta men hannde o kawroyta ko e aduna caɗtuɗo no feewi ».
Firo : Bookara Aamadu Bah
Ƴoogirde : slate.fr


text:
Tuggi 23 haa24 suliyee 2010 sifaa Hannki pinal Hannde yilliima e wuro Oolo Oologa e bismaango ADSCO.
Sete o jaɓɓaama jaɓɓungal jooɗngal tuggi guduroŋ fayde wuro. Ummaade guduroŋ to ko otooji ɓe njaɓɓoraa, fayde nder wuro to ko pucci, naatirde wuro ngo ko yimɓe dariiɓe e mbedda, ɓe na bannge nano, ɓeya ina ngoni bannge ñaamo.
Tuggi 23 haa24 suliyee 2010 sifaa Hannki pinal Hannde yilliima e wuro Oolo Oologa e bismaango ADSCO.
Sete o jaɓɓaama jaɓɓungal jooɗngal tuggi guduroŋ fayde wuro. Ummaade guduroŋ to ko otooji ɓe njaɓɓoraa, fayde nder wuro to ko pucci, naatirde wuro ngo ko yimɓe dariiɓe e mbedda, ɓe na bannge nano, ɓeya ina ngoni bannge ñaamo.
Nde sifaanaaɓe paandii nde, njippii e otooji mum en, ina njahra koyɗe hakkunde maɓɓe, ina mbeeɗa ɓe juuɗe ina calmondira e arɓe jaɓɓade ɓe. Noon ɓe ngoori haa ɓe njettii caali jippunde. Ɓe njoɗɗinaa. Gootal e terɗe ADSCO ɓami konngol bismii ɓe. Caggal mum,hoyreejo dental Sifaa hanki pinal hannde jaabtii bismaango ngo.
So en ngartii e sabaabu njillu dental sifaa to Oolo oologo, ko noddaandu ngam hirjinde e reentinde ko fayti e rafi SIDA, kam e hirjinde ko fayti e janngingol sukaaɓe rewɓe ;
ɓe mbaɗii heen hiirde wootere jamma kam e beetawe gooto hirjino.
Oolo Oolooganaaɓe heewɓe nootitiima e jeewte he njaabtiima heen naamnde keewɗe peewtuɗe e ɓeto faamamuya mum en….
Caggal nde kiirɗeeli ɗii ngasi, dental Sifaa waɗdii batu e catal ADSCO to Oolo Oolooga ngam fiɓondirde gollondiral hakkunde pelle ɗiɗi ɗee.
Umar Bah Mboyna


text: 12 saal ki larki ko bacha paida hota ha tamil movies free download, 12 saal ki larki ko bacha paida hota ha hd video songs download, 12 saal ki larki ko bacha paida hota ha download youtube video, 12 saal ki larki ko bacha paida hota ha video songs download, 12 saal ki larki ko bacha paida hota ha tamil songs free download, hindi video song download, 12 saal ki larki ko bacha paida hota ha hindi video songs free download, tamil play, 12 saal ki larki ko bacha paida hota ha bollywood movies 2015, 12 saal ki larki ko bacha paida hota ha mp4 video, 12 saal ki larki ko bacha paida hota ha mp4 song, 12 saal ki larki ko bacha paida hota ha tamil hd video songs, 12 saal ki larki ko bacha paida hota ha new tamil movies free download


text:
Caggal Sherpa e Human Rights Watch, ko Amnesty International yontaa aybinde ngonka hakkeeji aadee e nder Muritani. Ɗuum feeñi ko e ciimtol ngonka hakkeeji aadee e winndere ndee, caaktangol e lewru mars 2018.
Huunde e taƴe ciimtol ngol :
E tonngol haala, nder winndere ndee, ardiiɓe leyɗeele ɗee ko ruŋtiiɓe hakkeeji aadee. E hitaande 2017 ndee, ɗooftagol hakkeeji aadee yahrii caggal. E nder winndere hee kala, laamuuji njokkii haɗde yimɓe naftoraade hakke seppude. E nder ɗuum kadi, ko rewɓe ɓuri loreede heen to Dental dowlaaji Amerik, to Riisi e to Poloñ.
To Amerik kadi e to Orop, ƴaaŋan maa Ostarali, darnde ardiiɓe leyɗe ɓurɗe alɗude ko siicde arɓe moolaade, ko nooynaade iiñcuru winndereewu mooliiɓe, ko yoorɓerndaagu e ɓalewaagal reedu, sibu ɓe njaggiraani mooliiɓe ɓee ko yimɓe jogiiɓe hakkeeji, alaa, ɓe njaggiri ɓe ko no caɗeele potɗe ñawndeede.
E nder ɗuum, ko politikaaji gaawooji ngañgu ɓuri yaajde e politikaaji yoga e leyɗe, politikaaji dagnooji paltoor e joñgol leƴƴi ɓuraaɗi keeweendi. Urɓooɓe ngañgu nattii suuɗaade, nattii moggaade e nder golle mum en e nder won ɗeen leyɗe. E nder ngoo maayo seedanfaaguuji mettuɗi heɗaade, bojji Rohingaa en ɓe konu Myanmar woni e momtude, ine ceedtini.
E nder Muritani, Amnesty teskiima « piggal laamu nguu fiyata daraniiɓe hakkeeji aadee ». E wiyde Amnesty, « fotde 43 000 neɗɗo nguuri e leydi hee ko e ngonka njiyaagu. Yanti heen, yimɓe e pelle ina cuurta oo paltoor laamu leydi ndii waɗata oo. Njiyaagu e paltoor leƴƴi ina nguuri e leydi Muritani ». « Laamu leydi ndii ina yeddi ɗum, kono ñiŋooɓe ɗeen geɗe ina ndaddee ». Amnesty wiyi alaa ko ɗaɓɓi e laamu Muritani « so wonaa yo fuɗɗoro woppude daraniiɓe hakkeeji aadee sokaaɓe ɓee. Min mbinnditaama 268 nanngal tuggi 2014 faade hannde, tee 17 heen leeptaama. A min ɗaɓɓi e guwarnama Muritani nde waylata sariyaaji kuutorteeɗi ngam leeɓtude daraniiɓe jojjanɗe aadee, tee yo ɓe nattu lelnude sariyaaji deɗɗooji wellitaare yimɓe. »
BAB


text:
Musidɓe tedduɓe,
Caggal nde kabaaru cumu ummanii-en to Madiina Gunaas sahnga nde wonaa e Daakaa, wiyaama wonde pompiyeeji gonnooɗi ɗoon ngam hisnude nokku oo hay waadere ndiyam ngalaano. Miijto ena foti waɗeede ngam yuurnitaade ko woni fotde laamu Senegaal e hisnude dental ngal.
Mbele laamu Senegaal ena foti huccitde e caɗeele Madiina Gunaas tawa hay huunde waɗaani? Hol ko woni fotde laamu nguu e kisal nokku oo. En njiyi laamu ena toppitii renndooji goɗɗi ɗi ɓuraani Daakaa tiiɗde e teeŋtude, hol ko woni heen miijooji mon?
Banndiraaɓe kuɗi mon ena cabbaa...


text:
Luulndo waɗiino lappol ngam yettinde Mesawuud jaabawol mum e feere ummiinnoo ngam yaltinde leydi Muritani e kiris woni e mum oo. Caggal ɗuum ɓe njaltinii bayyinaango (ñalnde 21 abriil 2013) ina hollita wonde «Mesawuud jaɓɓiima lappol ngol no moƴƴi ». Wondunoo e makko ko Bojel, hooreejo Wiam e Adbul Salaam Horma, hooreejo Sawab e Mustafa Abeydarahmaan, hooreejo RD, e Ahmed Hamsa, hooreejo CUN.
Nawnoo toon COD ko jaabtaade miijo Mesawuud sakkitnoo ngam yaltinde Muritani e kiris woni e mum oo. Ina wayi no, COD holliti heen, ko ina wondi e Mesawuud e ngoon miijo, fotngo yuumtude e juɓɓingol woote laaɓtuɗe, nuunɗuɗe, ɗe yimɓe fof kawri. Jooni fadaa ko e jaabawol senngo laamu nguu, walla mbiyen Abdel Asiis, hooreejo leydi ndii. To oon bannge, dental biyeteengal CP, denndinngal partiiji tati, hono MPR mo Haamiidu Baaba Kan, e Adil mo Wul Waagef e RD mo Mustafa Abeydarahmaan, habrii, ñalnde heen kadi (21/04 ndee) wonde yaltii e senngo laamu nguu, woni nattii wondude e wallitooɓe Abdel Asiis. Hujja mo ɓe kolliti, ko « salaade senngo laamu nguu haaldude e denndaangal doole politik leydi ndii, haa teeŋti noon e Jokkorde Luulndo Demokaraasi (COD)». E wiyde AP (Alliance Patriotique = Maalde ngenndiire), CPM (coalition des partis de la majorité présidentielle = Haɓɓere Partiiji Laamu) « nattii wonde waawde roondaande yaakaare ɓesngu Muritani ». Kamɓe yaltuɓe senngo laamu jooni ɓee, ɓe mbiyi kamɓe ne, aɓe njaɓi miijo Mesawuud sakkiti ngoo, ngo faandaare mum woni « juɓɓingol kaaldigal hakkunde denndaangal gollooɓe politik leydi ndii « ngam waawde yuɓɓinde woote sarɗiije (legislatives) e meeriije koolniiɗe, laaɓtuɗe, nanondiraaɗe ». Jooni, eɗen mbaawi wiyde, «senngo laamu ŋalii » sibu alaa ko heddii toon ko maantini so wonaa UPR mo nganndu-ɗaa kañum ne, ko parti denndinɗo yimɓe seedatanaaɓe wondude e kala laamɗo garɗo, gila e Maawiyya, ƴaaŋan maa Eli e Siidi, haa yettii wul Abdel Asiis.